text:
Fin tal inprin, agne Lene le veve bateade Mila la sô vacje e, sicome ch'a ere deventade le uniche vacje dal paîs ducj a i volevin bon come ch'a fos stade le lôr vacje.
E ce bon ch'al ere chel lat! Ducj a lu vevin zerçât amancul une vôlte il vêr lat di vacje come che oramai a no s'in cjate plui in nissun luc.
-Bondí Agne Lene, cemût stae la Mila po? Ai disevin le int cuant ch'a le viodevin.
Agne Lene da un pôc a rispuindeve cun tun rideç e abituade tant ch'a ere a vê simpri lis stessis domandis a continuave tal so fâ o a cjacarave di alcâltri.
- Dopo une estât e l'atom simpri di fûr la Mila a no rivave a rasegnâsi di fâ l'invier simpri di dentri e ogni dí e a pene ch'a veve le ocasion di lâ fûr par lâ a bevi te l'agadorie a scjampave jù pal paîs par lâ a viodi se il so taur come ogni ant a le spietave tal prât di là dal stradon.
Agne Lene, o ch'a veve dismenteât di meti i stivâi o che in chê di a no veve voe di corigji daûr a no i veve né sberghelât né maledete né nuie come ch'a faseve simpri ma a ere lade al telefono a clamâ chel sior di Tumiec ch'a i veve lassât il numar.
La Mila, tant che agne Lene a no cjapave le uiscje, al sior di Tumieç a no i crodeve. A saveve ben ch'a diseve cussí dome par fâle lâ dentri e no si moveve dal prât, a dave une muide e a cjalave di chê âltre bande.
Ch'a vedi vût un rafredôr o une bronchite, agne Lene a veve bon tossi, nissun a nol s'interessave di jê e a i domandavin dome de Mile e cussí, forsit par vie d'un tic gjelôsie o ben ch'an vêve un gôso di scuignî stâ simpri ator a di chê vacje, in chê dí a le veve vindude.
Vindude? Tal paîs, ducj a cjacaravin dome di chel. Come se Agne Lene a ves vendût le lôr vacje personâl.
-Ma se il stâli al ere ancjemó plen di fen parcé vendi le vacje?
-Al vignive pur sù ogni ant chel dal taur, no?
No capivin parcé ch'e cumó a vevin di lâ a comprâ il lat dal Coop. Invesit le parone dal Coop a si sfreave lis mans parcé che a vendeve 20 litros di lat in plui ogni dí.
Par no fâ vaî le nieçute, ch'a veve di vignî sù par Nedâl , agne Lene a veve comprât une copie di cunins e ju veve lassâts libars tal stâli par che le frute a no vaiedi. Ancje a agne Lene, a i vignive di vaî ogni vôlte ch'a pensave a le sô vacje ma pôc a pôc enfre un mal di schene e un rafredôr il timp al ere passât vie.
Le sorprêse di Pasche
A Pasche dute le famee a ere a taule, i ûs, le cjicolate, il paneton, i cjarsons, e dut il ben di diu al ere pront sù le taule alineât in linie drete come sa si ves vût di scomençâ da diestre a sinistre ma cualchidun al varès vulût scomençâ subite in tal mieç...
- No, prime tu âs di mangjâ la mignestrine e dopo le cjar. A diseve so mâri a e piçule Linda.
- No, prime o ai di viodi i cunins e dopo o mangji. A veve rispuindût la Linda cjalant agne Lene.
- Joissus! A veve dite agne Lene, como ch'a fos stât une catastrofe.
- Joissus! A veve ancjemó zontât lant fûr tal coridôr.
- Joissus... A continuave di dî metint i stivâi.
- Joissuuus...
E Agne Lene a ere sparide vie disint ch'a lave a cjoli un cunin ma che le piçule a veve di restâ a taule.
Ma dopo un quart d'ore, agne Lene a no ere ancjemó tornade e ducj a spietavin di scomençâ a mangjâ. So fie a ere lade a cirîle e no tornave dongje nancje chê. Il so omp al veve finît di lèi il gjornâl e al tacave a vê fan, ce sacrabolt fasevino alà, po? E vie a viodi ce ch'a fasevin.
- Forsit che i cunins a son deventâts grancj come un lupo e a an mangjât le nône, le mame e il papa...
A si scuignive cjapâ un massanc e un manarin e lâ vie tal stâli, viergi le puarte ben plan ben plan e sei pronts a colpî.
Le piçule a diseve cussí a so fradi tant ch'a lavin vie pal troi enfre le cjase e il stâli.
- No stâ a vê pôre, o soi cun te, satu? A diseve mostrant il tomawak di plastiche, ch'a veve cjatât sot dal bancjon.
Viergint le puarte, ben plan ben plan par dâ le prime cucade l'odôr al ere cussí fuart che cuisà ce ch'al ere sucedût.
Viergint il rest de puarte a erin restâts mearaveâts. Agne Lene e ere daûr
a contâ 55, 56, 57... Scierait chê puarte! a cridave prime di tornâ al 55, 56, 57... scierait chê puarte ch'a sciampin fûr i cunins, mo! Ma i cunins a lavin fûr come fusetis. An varà stât un centenâr ch'a si saltavin intor un cun l'âltri... - 55, 56,57..., 55, 56, 57... Cemût fâ par contâ in che orgjie?
Viodint i fruts armâts come ch'a erin a si domandavin ce ch'a vevin intenzion di fâ.
E le mule par sigurâ ducj:
- No stait a vê pôre, a no vuelin mangjâus. No stait a vê pôre ch'a son dome daûr a zuiâ.
Sul che, o si son ducj mitûts a ridi come mats prime di rindisi cont che le puarte a ere vierte e che i cunins a continuavin di svualâ fûr come saetis.
Pascuete
Tal paîs, il dí de pascuete a erin ancjemó daûr a cori daûr dai cunins. Cualchi cjan al veve l'aiar beât e al durmive cun le panse in sù. Le gjate di agne Lene a no si ere fate preâ e tant che ducj a corevin daûr dai cunins a ere montade sù su le taule e a veve sbafât dut ce ch'a veve podût e cumó e a si ere platade a durmî di cualchi bande.
Joisuus. A diseve simpri agne Lene. Joisuuuus! E a menave il cjâf come par dî di no.
-Linda, anin a mangjâ, mo, ch'a si sfrêda.A cridavin de cjase al stâli.
-Si mo ch'o ven, spietait ch'o ai di distacâ un cunin ch'al nol sà plui distacâsi di besôl.
A cridave jù la Linda dal stâli ae cjase.
- Folc cji trai, và via a cjoli chê mula che cuissà ce ch'a fâs cun chei cunins! A diseve Agne Lene a di ducj.
Ma cui vevie dât lis carotis a Linda? Agne Lene po!. Alore ai tocjave lâ vie a jê a cirî le frute.
- Vignîso a mangjâ, po? A cridave le cjase al stâli.
Ma il stâli a nol rispuindeve.
Un a un a erin ducj lâts vie tal stâli
e dîs minûts dopo dal stâli a vignivin fûr tantis di chês ridadis ch'a no si sà cui ch'al rideve di plui.
Agne Lene a spiegave: -Dopo lis fiestis, cu le nêf ch'a ere colade, nissun nol ere plui vignût sù a viodile e jê, cul so mâl di schene, a no ere rivade adore a spalâ le nêf devant dal stâli par viergi le puarte e cuant ch'a ere lade miôr a no si ere plui impensade dai cunins. A veve ben vidût che il fen al ere sparît ma a pensave che lu vès mangjât la Mila prime di lâ. Insome, a no s'impensave plui, eco...A si ere impensade dai cunins dome cuant che la Linda, prime di mangjâ le mignestre a veve dite... A veve dite...Joii... Ce vevie dite? Agne Lene o ch'a no s'impensave o ch'a veve presse di ridi
E jù ducj a ridi come mats.
insome, le pâs a ere tornade tal paîs. d'in chê dí, a no vevin plui lat di vacje ma cjar di cunin a volontât


c: text/html

text:
Yau, 22. E soi rivât fin ca, a vonde ben. Al è un travuart no... doi numars compagns... :D Vevi di metimi a studiâ vuê dopodimisdì ma o ai rinunciât... a gustâ o sin lâts cun mê sûr e i mei e L. fûr in campagne a mangiâ, e o soi propi plen. îr di sere, metût sù une cenute ca, un 15 personis (capienza max, za cussì, si sta strets in coredôr e no son cjadreis...) bis di prins, salate, crostate, bire, vin (un verduç from FrIuL, il verduç al è masse bon fruts) e altris robis che ca tocje censurâ, parcè che l'iTaglie al è il paîs che al è, par cui une miarde (rispiet par le forze dell'ordine
, ma se fasessin alc di seri invezit di pierdi timp a cori daûr ai zovins...). Bon insome mi soi rilassât, divertût, sintût a vonde ben, la solitudin e je a vonde lade vie. Bon, o ai spindût un pôc, però a son stâts bêçs ben spindûts....po sin lâts indevant fin das 5 a zuiâ di Monopoli, cence cjalâ l'orloi al sucêt. po ben, pecjât che vuê o ai vût di sveâmi das 10, cinc oris scjarsis di sun, difati cumò soi distrut. chê dal plan di sot e je rivade a rompi lis balis ae mieze... 00.30... sabide di sere... ce varessio di dî jo cuant che a tegnin simpri la television a un volum che mi sinti i films de me cjamare o des scjalis fûr... uff... mi àn regalât un balon di rugby par fâ cazzadis tal parc, e un pâr di cufis cun microfon, che se no vevi simpri di freâlis a cualchidun ;-) come augûrs a son rivâts plui o mancul chei che o spietavi, il prin, bon al è stât di A. Uff, o ai di cjatâ il moment just. Dopo magari mi tocjerà passâ e censurâ il blog par evitâ figuris di miarde, ma lu fasaressi vulintîr. Frêt cumò fûr, ma vuê e jere une zornade bielone. Trê mil erôrs, bah soi scazzât. o ai ancje scrit un casin...

robotstxt: allowed

filter: keep


text:
Ladinie: imprescj informatics gnûfs pal ladin
Al è dai agns ’90 che inte Ladinie dolomitane si à tacât a lavorâ sui imprescj linguistics informatics pal ladin, sei intes sôs varietâts locâls, sei inte sô forme standard. Di cheste ativitât, inviade dal Istitut Cutural Ladin, si à svilupât il progjet TALL, o sei “Tratament Automatich del Lengaz Ladin”, che al è stât presentât ai 2 di Dicembar intant de assemblee gjenerâl dal istitût. TALL al met adun une part di corezion ortografiche, une di bancje dâts lessicâl e un motôr di ricercje terminologjic. Dentri o cjatìn duncje COLD, il coretôr ortografic gnûf che, in plui dal ladin standard, al permet di scrivi in maniere corete ancje il fassan, il badiot e il gardenês. Dentri di TALL al è ancje CORPUS LAD, ven a dî une bancje dâts che e ten dentri un grant numar di tescj par standard, fassan, badiot, gardenês, ampeçan e che, vie pal 2008, e cjaparà sù ancje i tescj fodoms. In fin, al è BLAD, un motôr di ricercje terminologjiche che al met adun i dizionaris des diviersis varietâts ladinis des Dolomitis cu lis racueltis lessicografichis metudis adun inte suaze dal progjet SPELL.
[Font: La Usc di Ladins, 01-08/12/2007]


text:
Une
inchieste davuelte intal dipartiment francês dai Pireneus Orientâi
e mostre che il catalan al va dilunc a pierdi teren. In dîs agns
chei che lu capissin a son passâts dal 65% al 61% e chei che a son
in stât di fevelâlu almancul un pôc a son lâts dal 37,1% al 35%.
In dì di vuê dome un 1,3% al fevele la lenghe simpri e un 5,7% le
dopre in maniere cuotidiane. Dentri des fameis il catalan al è
doprât intal 12% dai câs par fevelâ cui nonos, intal 6% dai câs
cui gjenitôrs e nancje tal 0,1% cui fîs. A front di chescj dâts
negatîfs, dut câs al ven fûr ancje che l’80% dai abitants dal
dipartiment al è a pro dal insegnament dal catalan a scuele e il 76%
al è dacuardi cul bilinguisim. Cheste poie popolâr si scuintre però
cuntun implant normatîf che nol previôt la pussibilitât dal
bilinguisim e cuntun sisteme scolastic là che dome il 7,5% dai
students al studie par catalan in maniere imersive o parziâl. I
responsabii de inchieste a spieghin chescj dâts cu la percezion de
bande de int che la lenghe catalane e vedi mancul lustri e utilitât
rispiet al francês. Une situazion che però e podarès cambiâ, al à
spiegât Alà Baylac-Ferrer de universitât di Perpignan, cu la
nassite di une republiche catalane indipendente.
Font:
La Vanguardia,
18/08/16


text:
mercoledì 30 marzo 2016
La haine
5 coments:
-
-
Checo mi par che le to conte e paie tant i dis nestris,classe social,nevodisim,racomandazions,busterelis, e il bulismo dai protets di cheste cape d'aur a sdruma le buine volontat e la vite di tancj mior di lor. Lussian
- 30/03/16, 12:04
- Yaio ha detto...
-
Par un pôc o petavi a ridi se nol fos che si si fâs une idee des situazions seont il moment e o savin che se viodi colâ cualchidun al pués fânus ridi, chel ch'al cole a nol rit mai:-)
Le conte mi somee un pôc plui rapide dal solit. Nuie mâl, anzit. Un salût
Jaio
- 30/03/16, 14:39
- Giovanni Nello Malisano ha detto...
-
Une ocje la plui brave e il profesôr che al rît cun jê. Infin l'atôr. E chete la nestre puare scuel e che ben fûr in cheste biele conte.
- 31/03/16, 07:36
-
-
Une ocje la plui brave e il profesôr che al rît cun jê. Infin l'atôr. E cheste e je la nestre puare scuele che ven ben fûr in cheste biel conte. Brâf Checo.
Nello Malisano
- 31/03/16, 11:16
-
-
La conte no mi displâs ma o pensi che la fotografie sielte dal nestri ustîr e sedi veromentri azzecade... disìn une marce in plui... e no je la prime volte. Insumis l'ustîr al à fat une altre volte un lavor fin di cesel! Brao!
ADN
- 02/04/16, 22:15


text:
Tra
i 14 e i 16 di Fevrâr une delegazion di deputâts dal Parlament
european e sarà in visite intal Paîs Basc par cjatâsi cun
rapresentants istituzionâi e de societât civîl par fâ il pont su
la situazion dai presonîrs politics. A passe cuatri agns de fin de
lote armade, plui di 400 bascs si cjatin ancjemò intes presons
spagnolis e uns 70 ta chês francesis. Si trate di un teme une vore
sintût intal Paîs Basc là che la bataie pe difese dai dirits dai
presonîrs e à simpri cjatât une poie trasversâl. La sô soluzion
duncje e judarès a dâ fondis plui saldis al procès di pâs. Prime
che une cuistion politiche, si trate però di garantî il rispiet dai
dirits umans: la politiche penitenziarie e massime la dispersion dai
presonîrs intai sîts i plui lontans dal lôr paîs di divignince,
di fat, e va fintremai cuintri de legjislazion statâl. Un dai
compits dai eurodeputâts al è chel di difindi i dirits umans, al à
ricuardât un dai parlamentârs che a saran intal Paîs Basc, tal
marcâ la preocupazion pe maniere che la Spagne e trate i presonîrs
bascs. La delegazion e je formade di eurodeputâts espression di
nazionalitâts minorizadis (catalans, galizians e flamants), di stâts
nordics (Letonie e Svezie) e de çampe radicâl (la todescje Die
Linke e l’irlandês Sinn Féin).
Font:
Naiz:,
28/01/16


text:
(L)INT FURLANE. Il gjal al cjante trê voltis
✽✽ Prime che il gjal al cjantàs, Sant Pieri al à tradît Jesù trê voltis. Ancje il spirt de ricostruzion post taramot al cognòs chel numar par ce che al tocje i plui grancj responsabii di dut chel che nol è stât puartât insom su la strade indicade in chei agns dai furlans.
✽✽ La prime responsabilitât e va assegnade ae Regjon e ae sô classe politiche, che no je stade buine in chescj cuarante agns di rinfuarçâ il leam istituzionâl cu la comunitât. I palaçs dal podê no son plui al servizi dai Comuns, no rapresentin il moment de sintesi legjislative metude in at par favorî il disvilup dal teritori.
✽✽ Anzit, al contrari, in chest periodi a àn, di fat, cancelât cualsisedi forme di colaborazion cui ents locâi. La fin dal decentrament, il sumâsi des competencis, come che a dimostrin lis Uti, al va pâr a pâr cuntune simpri plui grande dipendence des sieltis des segretariis romanis dai partîts e cuntune mancjance totâl di autonomie.
✽✽ La seconde realtât sot acuse e puarte il non di Universitât di Udin, simpri mancul dal Friûl ancje inte denominazion e simpri plui, invezit, lontane des motivazions che le àn fate nassi de volontât popolâr dopo il taramot. E veve di jessi la scune de classe dirigjente e strument specific di cressite de culture furlane, e à sierât i cors plui indicatîfs e di prospetive, deventant la copie di un dai tancj ateneus sparniçâts fûr pe Italie, buine dome par creâ carieris academichis a docents no furlans.
✽✽ E infin ultime, ma dome parcè che e cree plui delusion e sconciert, e ven chê Glesie che tante part e à vût inte opare di resistence e dal disveâsi dai furlans, e di simpri custode preziose de marilenghe. Fûr che raris ocasions, vuê l’ûs dal furlan de bande dal clericât al è sparît, al reste latitant intes celebrazions: ai gnûfs e pôcs sacerdots, dispès che a vegnin di altris paîs e situazions, no si à lassât il valôr pastorâl dal furlan tant che espression profonde dal rapuart tra fede e popul.
✽✽ Ae fin però, nô ducj tant che comunitât furlane o vin di recitâ il “mea culpa” e pintîsi di no vê savût evitâ che dut chest al sucedès.
E se il gjal nol cjante, nol vûl dî che o sin stâts perdonâts. ❚
✒ Dree Valcic


text:
Al sarès
nassût ancjemò inte Vierte dal 2010, ma dome cumò si ven a savê
de esistence dal moviment Argad (che par breton al vûl dî “al
atac!”). Plui che un moviment tradizionâl, al rapresente la sigle
unitarie de gnove gjenerazion di militants indipendentiscj bretons
organizâts in piçui grups clandestins. Grups che a operin in plene
autonomie daûr des liniis di fonde dal moviment ma che, in cierts
câs, a puedin movisi adun. Lis liniis di fonde di Argad a son sîs:
resistence civîl no violente, indipendentisim, promozion de lenghe
bretone, riunificazion aministrative de Bretagne, solidarietât cun
chei altris popui che a lotin pe lôr libertât, e confederazion dai
paîs celtics. I grups che a fasin part di Argad a invidin ducj ae
resistence civîl, ma a refudin ogni azion che e puedi meti in
pericul la vite des personis. Nol è un câs che la grande part des
azions che si pues atribuîur si riferìs a scritis, cartei,
strissons e adesîfs a pro de indipendence o par sostituî il breton
al francês. Dificil cuantificâ la consistence dal moviment che, dut
câs, al è dal sigûr presint di diviersis provinciis de Bretagne.
Font:
Agence Bretagne Presse, 14/07/12


text:
Ve chi la soluzion de seconde Conte Misteriose dal nestri Garzon.
Chest colp il stîl e il gjenar che al à sielt al è dal dut diferent di chel di prin. La conte, che no je un estrat, ma un toc cun autonomie, e zuie su la ironie par contâ un fat tragjic. Ma lassìn la peraule al Garzon:
Soluzion:
Autôr: Agota Kristof
Titul origjinâl: La hache
Titul origjinâl de racuelte: C’est égal
Tradutôr dal origjinâl: Maurizia Balmelli
Titul par talian: La scure
Titul de racuelte: La vendetta, Einaudi, 2009
Notis:
La pocje fature fate par voltâ cheste conte di Agota Kristof e je la misure juste de perfezion tocjade di cui che le à scrite. La finalitât de autore e je di fat chê di mostra, a traviers de semplicitât assolude de scriture, otignude ae fin di un percors un grum fadurôs, chel sì, il stât di indiference che al caraterize lis sôs zornadis. Lis zornadis di une persone lade vie dal so paîs; che e vîf intun paîs forest; che no à motîf di doprâ la sô marilenghe par scrivi parcè che i siei letôrs no son plui chei de sô patrie; che cul so dislidrisament dut ce che e percepìs intorsi nol mostre diferencis in grât di scomponile. Ma afermâ par chest che dut al è “indiferent” al vûl dî fâ un arbitri inteletualistic, introdusint la dople negazion che e sta dentri dal tiermin ‘indiferent’. Miôr dî alore che al è dut “compagn”, doprant un tiermin plui diret: c’est égal, apont, come il titul origjinâl de racuelte. In complès, un biel esempli di cuant che si dîs che la forme “e je” sostance o ben, se cualchidun al à voie di riferîsi ae semiotiche, un rimpin aes cuestions su la preminence fra significant e significât.


text:
E
tacarà ai 20 di Novembar a Udin la tierce edizion de Mostre
dal Cine,
festival dal cine european intes lenghis “minoritariis”,
inmaneade dal Centro Espressioni Cinematografiche cu la poie di
ARLeF, Provincie e Comun di Udin. Il festival si propon di fâ
cognossi la produzion cinematografiche des nazions cence stât de
Europe. Te edizion di chest an a saran presentâts 19 films che a
rivin di Sardegne, Catalogne, Galizie, Paîs Basc e Friûl. Si trate
di luncs e curtmetraçs, documentaris, films di finzion e fintremai
cartons animâts. La Mostre e publicarà un catalic trilengâl
(furlan, talian, inglês) che al ten dentri dutis lis informazions
che a rivuardin films e autôrs e che si cjatin su la rêt alì de
direzion www.mostredalcine.org
.
Intant de Mostre al sarà presentât ancje il numar 12 de riviste
anuâl di cine Segnâi
di lûs
che al à dentri articui e intervistis leadis al festival e ai siei
films. Tra i films in program o cjatìn i bascs Barrura
Begiratzeko Leihoak e
Urte
berri on, amona!,
il catalan Fénix
11.23,
i sarts Su
Re e
Treulababbu
e
il galizian Vilamor.


text:
Ai 7 di
Novembar i rapresentants de politiche linguistiche e de istruzion di
Castilie e León e de Galizie si
son cjatâts par fâ il pont sul protocol di intese tra lis dôs
Comunitâts pe promozion de lenghe galiziane intal Bierzo,
regjon che e je fûr dai confins
aministratîfs de Galizie, ma che i parten par lenghe, culture e
identitât. L’acuardi al previôt che la Galizie e meti a
disposizion i materiâi didatics pal insegnament de sô lenghe
proprie e che e contribuissi ae formazion dai insegnants che a àn di
doprâle, intant che il guvier di Castilie
e León si impegne par garantî ducj i insegnants che a coventin.
L’incuintri al è stât imbastît dopo
de mobilitazion che si à vude
intal Bierzo a front de decision dal guvier castilian di gjavâ il
program di imersion linguistiche par galizian in diviers istitûts
dal teritori. Daûr dai dâts
ufierts intant de riunion a saressin in dut 1.078 i students che a
gjoldin dal insegnament par galizian garantît dal acuardi tra lis
dôs Comunitâts, ven a dî 838 intes scuelis de infanzie e primariis
logadis in dîs comuns dal teritori, 181 in trê scuelis secondariis
e altris 59 che a frecuentin il liceu linguistic di Ponferrada.
Font:
Xunta de Galicia, 07/11/13


text:
A domandâ il status di couficialitât e il so ûs tant che lenghe veicolâr intes scuelis dal lûc a son stâts i parlamentârs di ERC. Cun di fat propit la Catalogne e je un des realtâts plui impegnadis inte valorizazion di cheste lenghe doprade ancje di tancj dai imigrâts rivâts alì di stâts tant che il Maroc, la Alzerie, la Tunisie o la Libie. Propit la cundizion di minorizazion di cheste lenghe e ven doprade come scuse par mantignîle intun stât di minorizazion: par esempli, lis autoritâts di Melilla, a àn justificât il lôr no ae couficialitât ancje cul fat che par vê chest ricognossiment e covente une situazion di normalizazion de scriture che il tamazight nol varès par vie che si àn ancjemò divisions su la sielte tra grafie latine, arabe o autoctone.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
22/11/13
Ceuta e Melilla: no ae couficialitât dal tamazight
A domandâ il status di couficialitât e il so ûs tant che lenghe veicolâr intes scuelis dal lûc a son stâts i parlamentârs di ERC. Cun di fat propit la Catalogne e je un des realtâts plui impegnadis inte valorizazion di cheste lenghe doprade ancje di tancj dai imigrâts rivâts alì di stâts tant che il Maroc, la Alzerie, la Tunisie o la Libie. Propit la cundizion di minorizazion di cheste lenghe e ven doprade come scuse par mantignîle intun stât di minorizazion: par esempli, lis autoritâts di Melilla, a àn justificât il lôr no ae couficialitât ancje cul fat che par vê chest ricognossiment e covente une situazion di normalizazion de scriture che il tamazight nol varès par vie che si àn ancjemò divisions su la sielte tra grafie latine, arabe o autoctone.


text:
Te
Il te al è une tisane che si fâs doprant lis fueis de plante dal te. E je une bevande che e à dentri cafeine e teine. E pues ancje vignî aromatizade cun altris plantis o cun speziis.
I plui grancj produtôrs di te a son la Cine e Taiwan, la Indie, e il Japon, grandis produzions a son ancje intal Pakistan, in Sri Lanka, intal Nepal, in Kenya e in Argjentine.
Il te al è un aliment impuartant inte culture di diviers paîs, par esempli intai paîs britanics, in Cine o inte culture Japonese (cerimonie dal te).


text:
A
jerin ancje delegâts sami rivâts de Norvegje, de Svezie, de
Finlande e de Federazion Russe a Ottawa, in Canadà, pe assemblee dal
Consei Artic dedicade aes lenghis nativis di chest teritori L’obietîf
al jere chel di svilupâ strategjiis in comun e di infuartî il nivel
di tutele e l’ûs des lenghis feveladis intes tieris artichis. In
plui dal sami, ta cheste categorie, a jentrin ancje lis lenghis
feveladis dai popui natîfs de Siberie, des nazions nativis
americanis plui setentrionâls e des comunitâts inuit.
Font:
Finugor,
19/02/15


text:
La Declarazion, dopo di une jentrade là che si presentin lis resons storichis dal at, si svilupe su nûf ponts: la sovranitât dal popul catalan; la legjitimitât democratiche dal procès di autodeterminazion; la trasparence intal svilup dal procès; il dialic cu lis istituzions statâls e internazionâls; la difese de coesion sociâl; la volontât di restâ inte Union Europeane; la legalitât des azions svilupadis; la funzion centrâl dal Parlament intal procès; la partecipazion de societât al procès. La aprovazion de Declarazion e je stade criticade cun fuarce dal guvier spagnûl che al à tornât a fevelâ dal procès di autodeterminazion catalan tant che di un at ilegâl e nol à sparagnât la menace di ritorsions. Il president dal guvier catalan, Artur Mas (CiU), al à fat savê che ai 31 di Zenâr al presentarà la Declarazion al re spagnûl intant di un incuintri tra i doi in program a Madrid.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
01/02/13
Paîs Catalans: fate buine la declarazion di sovranitât
La Declarazion, dopo di une jentrade là che si presentin lis resons storichis dal at, si svilupe su nûf ponts: la sovranitât dal popul catalan; la legjitimitât democratiche dal procès di autodeterminazion; la trasparence intal svilup dal procès; il dialic cu lis istituzions statâls e internazionâls; la difese de coesion sociâl; la volontât di restâ inte Union Europeane; la legalitât des azions svilupadis; la funzion centrâl dal Parlament intal procès; la partecipazion de societât al procès. La aprovazion de Declarazion e je stade criticade cun fuarce dal guvier spagnûl che al à tornât a fevelâ dal procès di autodeterminazion catalan tant che di un at ilegâl e nol à sparagnât la menace di ritorsions. Il president dal guvier catalan, Artur Mas (CiU), al à fat savê che ai 31 di Zenâr al presentarà la Declarazion al re spagnûl intant di un incuintri tra i doi in program a Madrid.


text:
Anade ( XVIII ) n.12 Dicembar 2015
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
CoopCa ultin at: Nadâl amâr pe Cjargne
Dopo 109 agns la viere Cooperative e siere la sô ativitât
Ai 29 di Avrîl dal 1906, inte sale sociâl, a Vile Santine, al ven sot scrit l’at di fondazion de “Societât Anonime di Consum Cjargnele”. Al ven firmât dal avocat Riccardo Spinotti, po elezût president, dal gjeometre Vittorio Cella, prin diretôr e di altris personaçs significants de cooperazion e dal socialisim cjargnel. La sede e sarà logade tal palaç dal ex albierc dal “Leon d’Oro” di Tumieç. Si da vite, in fin, a “La Voce della Cooperazione”, imprest di stampe uficiâl de presince cooperative in Cjargne.
Ai 26 di Zenâr dal 1907 si vierç la filiâl di Davâr, ai 6 di Fevrâr chê di Damâr e chê di Dimpeç, ai 6 di Jugn chê di Denemonç. Po, un pôc a la volte lis buteghis-filiâls de Cooperative a saran presint su dut il teritori cjargnel, ancje intes frazions plui piçulis dai comuns.
Superadis lis travaiadis vicendis dal fassisim e di dôs tragjichis vueris mondiâls che tancj corots e tantis distruzions a vevin puartât in dute la Cjargne, la Cooperative e veve savût rinovâsi e adatâsi ai gnûf cambiament realizant une plui moderne e eficient organizazion aziendâl, purpûr mantignint in vite lis sôs tradizionâls buteghis di paîs e zontant inmò plui grancj e modernis pont di vendite, fint a slargjâsi e a lâ a vierzi gnûfs supermarcjâts in dute la regjon e fintremai in Venit. In sumis une vere e propie istituzion pe economie de nestre mont, sedi sul plan economic e sociâl, sedi ocupazionâl co e je rivade a dâ lavôr a 650 dipendents. In fats ai 31 di Dicembar dal 2013 la CoopCa e veve realizât un faturât 106 milions cun 12 ponts vendite in provincie di Udin, 6 a Pordenon, un a Triest, doi a Padue, 7 a Trevîs, 4 a Vignesie e 3 a Vicence. I socis a jerin 10 mil 309, chei che a possedin un libret di dipuesit dibot mil par une sume complessive racuelte di circje 30 milions.
Dut chest al à funzionât fintremai a an passât, po dut al à scomençât a lâ denant daûr. Come chel al fos stât nome un ordenari cjistiel di cjarte dut si è intorteât e al à scomençât a sdrumâsi. Cussì ai 15 di Novembar di an passât la direzion e je stade obleade a domandâ al tribunâl di Udin la procedure dal concuardât preventîf. Concuardât confermât in maniere definitive ai 29 di Otubar stât dal judiç Lorenzo Massarelli dal tribunâl di Triest, dant cussì la pussibilitât al comissari judiziâl, Fabiola Beltramini, di meti in vore il plan di vendite dai rams vitâi de cooperative par podê rifondi dal tant che a àn pierdût i creditôrs.
Intant a son zornadis delicadis co ai 31 di Dicembar la CoopCa e cessarà di esisti. Ai 25 di Novembar, alì dal nodâr Lucia Peresson a Udin, a son stadis viertis lis bustis des astis pe vendite dai supermarcjâts. Chei logâts intes zonis plui interessantis a son prenotâts da grups come Coop Nordest, Despar, Discout, Conad e Alì. Si trate dai ponts di vendite di Tumieç, Rivignan, Tarcint, Maian, Feagne,
In fin il pinsîr no po no lâ ai dipents, al fat che daspò vê lavorât simpri cun grande passion e grant impegn si cjatin cumò intune sorte di limbo, tra la sperance di podê tornâ a vê un puest di vore, e la cruzie di lâ a finîle in casse integrazion, che par altri ju cuvierzarà dome fintremai al mês di Avrîl cu ven. Nadâl amâr pe Cjargne, pe fin cussì malacuarte di une istituzion che e à segnât la sô storie. Bon Nadâl a ducj istès, ma cul marum dentri. (tarvos)
Bon Nadâl / Bun Nadél / Buon Natale
Fröhliche Weihnachten / Vesel Božič
Ladins dal Friûl pag.2 – Dicembar 2015
DAL TIMÂF A LA LIVENCE
Salvìn la nestre civiltât tal non di Marc di Davian
Dopo il macili di Parìs no ’nd è spazis par tolerancis di sorte
Za fa un pôcs di agns, forsit vot, forsit dîs, cumò no mi impensi ben. Ce che mi impensi ben invezit al è che lant sù pe Tresemane, di Mulin Gnûf viers Tresesin, sul mûr di un dai tancj capanons che la compagnin fûr par fûr e jere comparide la scrite “L’islam vincerà”. Chel sproc mi veve fat impression e no lu ai plui dismenteât, pensant ancje a dut ce che al è sucedût dopo. Pesant a ce che al è sucedût vinars stât, 13 di Novembar a Parìs. Plui di cent e trente muarts, un maçalizi fûr dal vade.
E je la tierce vuere mondiâl, al diseve za fa un an il pape Francesc. Une vuere che nus è jentrade in cjase, a dute gnot, inte maniere plui orende. Combatude di zovins teroriscj che a àn studiât intes nestris scuelis e universitâts, che a son stât acolzûts cuant che a scjapavin cui barcjons a Lampeduda o a Lesbo scjampâts de Sirie e de Libie in flamis. A copin e a son pronts a murî. Parcè che no àn nuie di pierdi, e a pensin che il mâl, la miserie e il dolôr cul cuâl a convivin a sedin nome colpe dal Ocident.
L’atac ae redazion di “Charlie Hebdo”, propi a pôcs pas tal teatri dal macili di vinars 13, forsit prime prove gjenerâl di ce che al sarès sucedût dîs mês dopo, al veve pûr simpri il stamp di un at rabiôs condusût di un scjap di teroriscj rindûts a lavâ cul sanc une ofese a Allah. Chest invezit al po sei considerât a ducj i efiets un secont 11 di Setembar studiât e preparât cun ducj i detais. Epûr istès diviers di chel at di gjeometriche potence, dramatic e spetacolâr, che si è palesât cul atac dai avions su lis Twin Towers di New York tal 2001.
Se alì i pilots kamikaze a lavin a sdrumâ i simbui di veri e ciment de fuarce dal capitalisim american, inte capitâl economiche dal marimont, achì i zovins teroriscj a àn atacât i lûcs simbul no dome dal podê ocidentâl, ma de nestre vite ordenarie di ogni dì e des nestris presumudis sigurecis, cjossis bandidis inte vision fondamentaliste dai pasdaran de jiahd. E po la Bastilie, pont di riferiment pe declarazion dai dirits di fonde dal om, inte France de “Liberté, egalité, fraternité”, concets metûts in discussion a colps di bombis e di kalashnikov, e logade vuê za di sîs milions di fedêi a Allah tra i cuâi al è sigûr che il Stât Islamic dal calif Al Baghdadi al cirarà gnûf militants e partesans par puartâ indenant il so delirant disen di violence e di terôr.
Ae sfide dal “L’islam vincerà”, al è rivât dabon il moment di dî baste. Se si vûl e se si è unîts l’islam nol vinçarà gran, come che nol vinçût sot lis muris di Viene tal 1683, cuant che i musulmans turcs a son stâts batûts e mandâts indaûr, ancje graziis a un personaç furlan che al è restât inte storie e inte memorie, o sei il frari Pari Marc di Davian. Ancje in chê volte e jere stade in pericul la nestre civiltât, e se fos colade Viene l’islam turc si sarès po slargjât e al varès ocupât dut il centri Europe. Ma cussì no je lade, e Marc di Davin al è stât un dai principâi protagoniscj di chê grande vitorie.
Pari Marc Cristofori, nassût a Davian tal 1631 e muart a Viene tal 1699, dilunc la sô mission di predicjadôr al traviersà la Europe de France ae Slavuachie, pandint la peraule di Diu e vuarint la int. Al ve contats e rapuarts cui maiorents religjôs e civîi dal so timp, ma in particolâr al fo leât a bons. Zuan Delfino, patriarcje di Aquilee dal 1659 al 1699.
La sô innomine di om sant e jere cussì slargjade che al deventà scoltât conseîr dal Imperadôr Liopolt I de Austrie. Par ben disenûf voltis, juste apont, il frari al le ae cort di Viene e intes letaris che si son podudis conservâ e reste la documentazion che i siei conseis a levin des cuestions di famee a chês civîls, militârs e religjosis, che a cjatarin la fate di sei disberdeadis graciis al contribût dal om furlan. Dal rest la preocupazion maiôr di Pari Marc e fo chê di vuaiâ lis disconcuardiis tra i maiorents sevi catolics che protestants e di promovi azions che a zovassin ae cause de cristianitât.
Si sa che Pari Marc al ve relazions cul re di Polonie Zuan III Sobieski che al sburtà a diliberâ Viene dal assedi dai turcs, cemût che si ven a savê dal rapuart segret al segretari di Stât, gardenâl Cybo, dulà che il davianês al scriveve: “Dôs voltis o bonai il re di Polonie sustât par cetantis causis rivant a convincilu a diliberâ Viene, che si ve in maniere gloriose cul jutori divin”.(La capitâl dal Imperi e fo diliberade ai 15 di Setembar dal 1683).
Ancje a Vignesie la presince di Pari Marc e fo impuartante. Cemût che al scrîf von Pastor inte sô “Storie dai Papis”: “...dilunc la cuaresime dal 1684, il ferbint Pari Marc al rivà a convinci i senatôrs venits a firmâ la aleance cul Imperi asburgjic e la Polonie par diliberâ lis cuestis adriatichis di chei che a puartavin vie ogni an in sclavitût tancj puars inocents”.
Dal istès agrât i son debitôrs i ongjarês di fat Pari Marc, delegât dal pape cun plens podês spirituâi, daspò dal doi di Setembar dal 1686 al jentrà a Buda puartant une statue de Madone che al le a logâle tal Domo, bielzà savoltât e profanât par fâlu deventâ une moschee.
Carli V di Lorene, comandant dal esercit imperiâl e governadôr dal Tirôl, lu volè dispès dongje, par curâ il ben spirituâl e materiâl dai soldâts. Pari Marc di fat al funzionave la messe e al invidave ae devozion pe Madone, fasint cjantâ lis litaniis dilunc lis marcis. Ma la sô plui grande brame e jere chê che ducj i popui a vivessin in pâs e in armonie intes lôr tieris e che i turcs si convertissin.
In sumis un om, cemût che lui stes al ve mût di confessâ al imperadôr “che nol cirive mai i plasês di cheste tiere, ma nome vantaçs pe cristianitât”. Un model che pe capacitât di dialic e di viertidure al reste valit inmò in dì di vuê.
Ultime riflession: dopo dut ce che al è sucedût e al sta sucedint al è di domandâsi se al è just che chenti, a Udin e in Friûl si vadi dilunc a dâ permès par vierzi inmò gnovis moscheis? Bon Nadâl cristian a ducj voaltris e aes vuestris fameis. (renzo balzan)
Ladins dal Friûl pag.3 – Dicembar 2015
CRONICHIS DI CHENTI
Plodn in Friaul / Sapade in Friûl
E va dilunc la liende infinide di cheste imberdeade vicende
Sapade/Plodn – E va dilunc la liende infinide e imberdeade dal passaç di Sapade/Plodn de Regjon Venit ae Regjon Friûl-VJ. Ae fin dal mês di Otubar stât, a Rome, intun ordin dal dì de V Comission Belanç dal Senât, in fats, e je stade metude dentri la comunicazion al Comun di Sapade di un parê favorevul condizionât graziis al cuâl e vignarès confermade la pussibilitât dal cambi di regjon, puartade indenant cu lis propuestis di leç 591 e 1082. “Trasferiment che al compuartarès une cuvierzidure finanziarie di 500 mil euros”, e à sclarît Silvana Comaroli, senatore de Leghe e segretarie de Comission Belanç. La sume in cuestion e varès di sei stabilide a traviers un sub-emendament, cjapant la dade dai tescj che a son stât presentâts alì de 1 Comission Afârs costituzionâi e che a spietin di jessi discutûts. Al moment l’emendament di riferiment al è chel dai 22 di Otubar de senatore Patrizia Bisinella (Misto) e che si cuantifiche in 705 mil euros, po sbassât a 500 mil euros cu lis detrazions. Tornant al parê, chest, al podarès paidî, par colpe dal tire e mole sul belanç, un gnûf spostament. Dut câs la cjosse plui intrigose, o sei la presentazion di une relazion tecniche de bande dal Mef e la valutazion de cuvierzidure finanziarie e je stade, al semearès, superade. In sumis un berdei e une rieste di complicazions di fâ vignî l’inzirli.
I lavôr de Comission Afârs costituzionâi no son stâts inmò metûts in calendari, ma l’iter al semearès clâr: frontade la cuestion dai sub-emendaments, si passe ae votazion parcè che al puedi jessi promovût a sede legjislative, sparagnant cussì un altri, pericolôs e inciert, passaç in Aule. A chel pont il test al rivarà ae Cjamare dulà che l’iter legjislatîf al tornarà a partî. Un mecanisim dabon fûr dal vade, une trame che cu la democrazie no centre piç. E je vere che, a chest pont, no varessin di tornâ a saltâ fûr stravuelziments al test, ma istès plui di cualchi dubi almancul sui timps al reste, juste in reson di ce che al è sucedût fintremai cumò.
Intant a Sapade, pe prime volte, il “Comitât pal passaç al Friûl” nol à, justementri, buridis fûr declarazions vint miei spietâ cemût che si laran imbastin lis cjossis. Une sielte che e diven di une spiete infinide (il referendum si è davuelt tal 2008), e ancje di tantis delusions pe mancjance di un sostegn sclet e ferbint de bande, almancul, dai senatôrs e dai deputâts elezûts in Friûl-V.J. Cence meti tal cont il compuartament sclagn des Zontis Tondo, prin, e Serrachiani cumò, che no si son mai rotis li citis plui di chel tant par cheste fondamentâl cuestion.
Plodn in Friaul / Sapade in Friûl: la bataie e continue e no bisugne molâ! (mateu di prun)
____________________________________________________________________________________________________________
Automotive: 80 gnûfs puescj di vore a Tumieç
Un jutori fondamentâl pe ocupazion de mont furlane
Tumieç – O vin titulât tal editoriâl di prime pagjine: “Nadâl amâr pe Cjargne”, par vie de vicende de CoopCa, dulà che si riscje di pierdi cetancj puescj di lavôr ae fin di chest 2015. Par fortune sul cont dai puescj di lavôr in Cjargne a ’nd è vignude fûr di resint ancje cualchi novitât positive. Si trate inmò de Automotive di Tumieç che e continue a ingrandîsi.
La plui grande aziende che il grup Fiat al à chenti si prepare in fats a cjoli sù a vore altris 80 dipendents. La produzion e je in incressite al pont di ricedi a Automotive gnûfs impuartants investiments in machinaris e la costruzion di un sît produtîf logât dongje di chel che al è cumò operatîf. La costruzion dal gnûf cuarp di fabriche e sarà gjestide dal Consorzi Cosit che al contribuirà ae spese complessive di 8,5 milions di euros cun 2,5 milions, mentri 6 milions ju metarà la Regjon.
In cheste maniere Automotive si lee inmò di plui ae realtât de Cjargne dulà che vuê e da za lavôr a 750 dipendents che a deventaran in curt 830. Mil par altri se po si contin ancje i contrats di lavôr a timp determinât e chei dâts fûr di apalt a aziendis artesanis. Une fortune di chescj timps pe mont furlane co i operaris a divegnin, oltri che di Tumieç e dai contors, ancje de Val Cjanâl, dal Cjanâl dal Fier, des valadis de Cjargne disore e fintremai di Vençon e de zone di Glemone.
I gnûfs investiments che la imprese de holding Fiat (e fâs part dal grup Magneti Marelli) si prepare a realizâ a puartaran, cemût che si à vût iniment denant trat, ae costruzion di un gnûf capanon. Graziis ae gnove linie si produsaran ancje schedis eletronichis pai fanâi des machinis. A Tumieç par altri si indi produsin bielzà par marcjis come Porsche, Audi, Bmw, Mercedes e Jeep dome par vê iniment cualchi cjase automobilistiche che si furnìs alì di Automotive par realizâ aparâts di iluminazion simpri plui tecnologjics. Vêrs e propis zoiei che la aziende e prodûs pratichementri cence mai fermâ la produzion.
Il 2016 si anunzie aduncje un an impuartant par Automotive, propi parcè che e sta puartant sul marcjât prodots simpri plui tecnologjics e di alte cualitât, graziis juste apont ai gnûf investiments.
(mdp)
Ladins dal Friûl pag.4 – Dicembar 2015
DOCUMENTS
La Universitât no po sei doprade dai partîts!
Nol po sei tradît il spirt di Petracco e di 125 mil furlans
La Universitât dal Friûl no po sei doprade dai partîts! Ce che al à fat il retôr Alberto De Toni il mês di Otubar stât nol po sei acetât! Il nestri ateneu no je une torte di spartî! Se e je cheste la propueste dal retôr par recuperâ credit dopo vê dât ospitalitât a une fieste-cunvigne dal Partît democratic, al fâs un erôr. Il so sproc al varès invezit di jessi “fûr i partîts de Universitât”, parcè che al è chest che a disin la tradizion, il Statût, il Codiç etic e il Dissiplinâr dal ateneu furlan.
La nestre Universitât, nassude par volontât popolâr, cuintri la resistence dai partîts, par volontât condurant di personaçs come Tarcîs Petracco e dal so “Comitât pe Universitât Furlane”, che tra lis tendis e lis barachis dal dopo taramot dal 1976 al jere rivât a racuei 125 mil firmis di sostegn par une leç di iniziative popolâr che e des ai furlans une Universitât libare e autonome, pe lôr incressite economiche, sociâl e culturâl, e merte dabon plui rispiet. Ma soredut e merte che e no vegni lassade colâ in dismentie la memorie storiche di chei fats, di chês batais, di chê biele “vitorie storiche” dal popul furlan sui partîts sotans dai interès di Triest. Îr tant che vuê... magari cussì no!
Sun chest argoment o publichin un intervent cetant interessant di Paolo Medeossi, vignût fûr sul “Messaggero Veneto” dai 29 di Otubar. Il test origjinâl al è stât voltât par furlan par cure de redazion. (red.)
La citât dai avocats e je deventade la citât dai retôrs, anzit dai Magnifics retôrs, secont la usance taliane che e da cheste innomine a cui che al guide une universitât e che forsit e diven storichementri da “Lorenzo il Magnifico”. Une volte cui che al voleve aministrâ Udin al veve di vê une lauree in jurisprudence (Cosattini, Centazzo, Candolini, Zanfagnini, Barazza), cumò la ribalte politiche e viôt a diviers titul protagoniscj cui chel al possêt i titui academics. Un tant a dimostrazion che la universitât e je deventade essenziâl pal andament culturâl, economic e sociâl di Udin.
Nol è pensabil imagjinâ une citât cence 700 tra docents e ricercjadôrs, i centenârs di dipendents e i 15 mil students. A àn cjapat la volte intai agns al vueit che si è viert cu la sierade des casermis, ma cuntun pês specific in tiermins di vitalitât de citât cetant superiôr. Aduncje al jere inevitabil che tra istituzion universitarie e ents di Udin si vignìs a creâ une osmosi, tant plui intun timp come chest di fuart fuscament (par doprâ une formule soft) che si sta verificant tal mont de politiche locâl. Sparîts i vieris grup partitics, lâts a mont i maiorents che a vevin carisme, si è creât un sfondaron dulà che si son vinturâts i professôrs che, rivâts di altris regjons, a àn cuistât innomine publiche aes sorestancis des principâls istituzions culturâls furlanis. Fase cheste lade indenant par grâts e che, no a câs, e à seguît la parabule de politiche di chenti. Al sarès stât fûr dal vade viodi un retôr tant che sindic o president de Provincie intai agns Otante cuant che a jerin in siele Biasutti, Comelli, Candolini, Bressani, Santuz, Toros tant par ve iniment i democristians e cence comprendi il rest dal centri-çampe e de oposizion. E in fats i retôrs a jerin i Servadei, i Bonsembiante, i Giusmani, i Frilli, studiôs e docents che no lassavin lis aulis par abraçâ carieris di divierse nature.
Po dut al è cambiât. Tal 1992 al devente retôr Marzi di Strassolt, personalitât di precisis convinzions furlanis, che dai nûf agns passâts a palaç Florio al cjape il slanç pe sucessive cariere ae guide de Provincie fint al patatrac de vicende dal vôt di scambi che lu obleà aes dimissions tal 2007. Al fo lui dut câs a vierzi la strade e a fâ capî che il passaç dal retorât fint a palaç D’Aronco (Comun), palaç Antonini (Provincie) o cualchi altre sede publiche al jere pussibil e anzit logjic ai timps di cumò. Il câs di sigûr plui clamorôs, cu la conferme che la arie e jere cambiade, al rivà cu lis votazions comunâls dal 2008 cuant che Furio Hossel al batè Enzo Cainero, proponût dal centri-diestre come simbul fuart in tiermins di furlanetât (alpins, balon, Zîr di Italie, e mil altri iniziativis...).
Epûr inte bataie cuintri il matematic, popolâr muse televisive graziis a Fazio, al scugnì socombi a conferme che la citât e cirive tal ateneu ce che la societât civîl no garantive plui. Emblematiche e je ancje la vicende de professoresse Cristiana Compagno che e cjapà il puest di Honsell e che al tiermin di cinc agns di retorât cumò e je president di Mediocredito.
E o rivìn cussì ai nestris dîs e al retôr Alberto Felice De Toni, finît tal berdei de polemiche dopo vê dâ ospitalitât intune sede dal ateneu a une fieste dal Pd. Fat che, al di là dai judizis e des critichis, al da di viodi une cjosse, o sei che il “rodagjo” tal flirt fra politiche e universitât nol è finît, se no no si displearessin lis malacuartecis, i erôrs, lis ingjenuitâts. Di Strassolt, il plui dotât in tiermins furlans, si è dite, mentri il timp di sindic di Honsell nol semee une spassizade, al di là dai timps dificii che o stin vivint.
Si à la sensazion che il rapuart tra sindic e citât al sedi distant e frêt, pôc o nuie al è cambiât di cuant che tal 2008 a vignirin fûr lis primis incomprensions. Ancje la vicende dulà che si è imberdeât De Toni e da di viodi che la politiche e je materie di doprâ cun atenzion e cognizion di cause, jessint di dute altre nature il comant dal ateneu e il model di podê che al conferìs.
In fin al va ricuardât un detai impuartant. Se in Friûl a ’nd è une cjosse nassude fûr de volontât dai partîts cheste e je propite la universitât. Ogni retôr al dovarès cognossi la storie de istituzion che al guide. A ’nd è tancj libris sun chest cont. Volint vê iniment un non tra tancj, al ven fûr chel dal professôr Tarcîs Petracco, president dal Comitât pe universitât. Nol jere un anti-politic, ma une persone di bon sens. In lui a croderin 125 mil furlans e la Glesie, uniche a metisi de lôr bande, puartant indenant la richieste dopo il taramot dal ’76, cuant che finalmentri la politiche e scomençà a movisi sun chest cont. Chest nol vûl dî che la politiche e vadi escludude de universitât, parcè che lis sôs sieltis a son fondamentâls, ma cuant che al covente e à di savê intervignî cun rispiet ancje formâl des regulis e cul spirt dimostrât di Petracco. (paolo medeossi)
Ladins dal Friûl pag.5 – Dicembar 2015
JOSEF MARCHET: I GRANCJ OMS DAL FRIÛL
Domeni di Tumieç : soremestri intaiadôr
Al è stât il massim rapresentant di cheste forme di art in Friûl
Tal mês di Fevrâr dal 1462 un peliçâr tumiezin, Cjadùs Mion, al mandave il propi fi Domeni alì de buteghe dal mestri Zuan di France, pitôr che al logave a Udin, parcè che i insegnàs la sô art: che si obleave a tignîlu cun lui par sîs agns dantji di mangjâ e di durmî e a insegnai il garzonât. Chest Domeni al deventarà capo scuele di une sorte di dinastie di pitôrs intaiadôrs che a lassaran une olme significant fintremai tal secul XVIII.
Chel pôc di lui che a àn dite fint cumò i critics, nol è dabon masse persuasîf. Il Joppi, forsit cjapant par base i pôcs dâts biografics presints intai documents, lu fâs nassi ator al 1448. E nol è lontan dal vêr; ma al regjistre ancje la notizie di un contrast vignût fûr tal 1445 par vie di une ancore di altâr realizade dal Mion, cuntune evident mancjance di coerence tra lis des dôs datis. Plui probabil al è invezit che la opare e sedi stade realizade dal so mestri. Dal Zuan Francione, o di France, o savìn che al piturà a S. Denêl, a Pordenon e a Udin, tra il 1449 e il 1467 e che, murint, al lassà ancje cualchi lavôr di intai. Il non al fasarès pensâ a une origjine francese, dut câs so pari, che al veve fat il barbîr a Fane, al fâs imagjinâ impen a une divignince no imediade. Pitôr e intaiadôr, partant, cemût che a jerin soredut i artiscj furlans di chel timp, di buine valence, sul model dai todescs. Tancj di chescj ultins, in fats, a risultin atîfs in Friûl dilunc il secul XV: Pieri di Alemagne (1438), Stiefin Sietcjistiei (1448), Zorç di Perschon o di Salzburg (1446), Lenart di Bavarie (1464), Lenart Thanner (1465), Albert Teutonic (1467), Zuan Todesc (1547), ’Sualt di Neumarkt (1504). Oltri a chestis presincis o vin ancje un pocjis di oparis anonimis che si cjatin a Glemone, a Vençon e a Mediis, che a palesin la man di artiscj di di là des monts.
In cheste clime, simpri travanade di tradizion e di guscj gotics, a pene smavîts de clime cismontane, si formà il nestri Tumiezin. I presumûts contants cul Mantegna o cul Viviani, a son fantasiis di critics preocupâts, - cui sa parcè? - di colegâlu cu lis corints artistichis talianis. Verementri i dâts tirâts fûr dal Joppi des cjartis di archivi a podaressin indicâ che par une dade di timp il Tumiezin al sedi lât vie dal Friûl: in fats, a pene finît il garzonât, tal 1469, si maridà a Udin e al le a logâ inte cjase de femine in Borc di Glemone, e in chest timp no si cjatin regjistrâts par cualchi an notis di siei lavôrs. Al risulte dome che tal 1467 al tornà a metisi a piturâ, inte glesie di S. Zorç di Domegge tal Cumieli, ciertis pituris za scomençadis e po fermadis par vie di contrascj tra i cometidôrs. Aduncje che il Mion, intai agns daûr dal so maridaç al sedi stât in cualchi citât dal Venit nol po sei escludût, come che al è probabil che al ves bielzà cun lui dai colaboradôr e dissepui.
Dut câs la ativitât plui impuartante dal Tumiezin e fo cence altri chê dal intaiadôr: il gust locâl, dal sigûr condizionât de tradizion todescje, al jere orientât viers cheste forme di art, dulà che inte daprûf Carintie e tal Tirôl, Michêl Pacher cu la scuele di Vilac e cun altris, a continuavin a produsi oparis di cetant alt nivel. Nus restin di lui i politics intaiâts a S. Pieri di Zui (1481), e di S. Florean di Dieç (1497), ricuardâts intai ats dal archivi e in chel parochiâl di For di Sore; une Madone cul Bambin inte glesie di Dilignidis dongje Soclêf e une anconute cun trê statuis lade a finîle a Filaccio, venti jù tal Lazio. I vegnin tribuîts ancje une ancone presint inte plêf di Divilin, une za presint inte Galarie de Academie di Vignesie, e je stade di resint traspuartade a Ca d’Oro e une plui modeste inte glesie di Tierç di Tumieç, ma in chest ultin câs si trate probabilmentri di lavôrs di buteghe. E chest al po valê ancje pal altâr de glesie di S. Michêl a Cjarpenêt.
Un pocjis des sôs oparis a saran dal sigûr stadis distrutis dai Turcs, soredut inte ultime plui disastrose scorsade dal 1499. Chês che si son salvadis a son scuasit dutis in Cjargne dulà che i Turcs no rivarin. Altris po a son stadis fatis disparîs dai marcjadants venezians e triestins, altris inmò a son stadis robadis intai agns plui resints, come a S. Pieri di Zui. Intai libris des voris relatîfs al Mion a son ricuardâts no mancul di cuindis altârs politics intaiâts e dorâts e ancje tancj a son i documents dai cuai si rigjave cun avonde sigurece se si tratave di oparis di sculture o dome di piture. Il Mion al veve la sô buteghe a Udin in borc di S. Cristoful e dut al fâs crodi che e fos une vore frecuentade. Cun lui al lavorà il fradi Martin e al imparà il mistîr il fi Zuan, e po Piligrin di S. Denêl, e altris inmò che si trasmeterin la profession, ma che par altri no ereditarin la sô grande gjenialitât.
Come intaiadôr, Domeni di Tumieç si palese inte stesse misure in debit e indipendent des corints rinassimentâls talianis e des tardis-gotichis todescjis. Al met in rieste inmò i siei sants, ma no tirâts adun in sens convenzionâl. Ju propon scuasit isolâts in se stes e cjapâts dome tal stâ a scoltâ lis preieris dai devots, come se ognidun al fos di bessôl sul altâr: esate rispueste ae psicologjie dai fedêi e rispietose de lôr angossade pietât, intune ete tant travaiade di scorsadis, invasions, violencis e epidemiis mortâls.
Al compon i siei politics secont i schemis di oltri lis monts, ma nol met in vore la forme dal Flügealtar (altâr a sportei) cussì comun intes regjons todescjis a nô daprûf e dispès, in chê volte e ancje plui tart, domandâts des nestris glesiis di mont (indi restin esemplis impuartants a Pontebe, Prât di Cjargne, Povolâr, a Mediis, a Priûs, a Sauris di Sot e di Sore). Al adote par altri la tecniche todescje dal indorâ a bolo e de piture a tintis opachis.
I sogjets tratâts plui di frecuent a jerin naturalmentri chei che i cometidôrs i domandavin: la Mari di Diu sentade cul Bambin sui zenoi; i sants che a travuardavin cuintri la gjandusse, o sei San Roc, San Bastian e San’Sualt; i sants vuerîrs, come San Maurizi, San Zorç, San Michêl; i sants plui popolârs dal Friûl: Lenart, Florean, Gotart e v. i.
Domeni di Tumieç al è muart ai 13 di Novembar dal 1507. Al lassave a continuâ la sô tradizion artistiche il fradi Martin, il fi Zuan e il nevôt Zuan di Martin, che al fo purpûr cetant atîf e valent e che al insegnà chê art a fîs, nevôts e pronevôts. (Josef Machet – test tirât fûr da “Il Friuli: uomini e tempi”, ridusût e voltât par furlan par cure de redazion)
Ladins dal Friûl pag.6 – Dicembar 2015
DAI FATS E DE CULTURE
DES TIERIS LADINIS
La Stube: il cûr de cjase ladine
Intune publicazion si conte i particolârs dal “Fogolâr Ladin”
San Martin de Tor / St. Martin in Thurn (Bz) – Za fa cualchi mês, par cure dal “Museum Ladin” di San Martin de Tor in Val Badia e je stade buride fûr la publicazion “La stüa tla Val Badia / Die Stube im Gadertal / La Stube in Val Badia”, catalic de mostre realizade alì dal stes Museu.
Inte culture ladine la Stube e je memorie de cjase e de famee e dal timp passât, e rapresente un lûc plen di calôr, che al trasmet protezion e sigurece e che si lee in maniere particolâr aes radrîs e ae famee. Di simpri inte Stube si cjatave adun la famee par preâ insiemit, par polsâ des fadiis dal lavôr e par stâ in ligrie. Dispès al jere l’unic ambient scjaldât dulà si stave daspò dal lavôr. La Stube e infuartive la union de famee, la vite sociâl e la armonie de comunitât. Il rivestiment in len, la stüa cul puint e lis bancjis, il crocifìs daûr de taule a son i elements tipics di ogni Stube. Ma al jere presint ancje un piçul altâr, furnît cuntune tavaie ricamade.
La Stube al è il lûc che nus permet di scuvierzi, inte sô semplicitât, une grande ricjece culturâl e sociâl. La mostre proponude e la publicazion zontade a vuelin juste apont jessi une ocasion par cognossi plui di dongje cheste realtât e di aurî la bielece cun dute la sô struture.
La ricercje par realizâ la mostre e je scomençade cu la documentazion fotografiche di cuarante Stube de Val Badie. Chestis a son stadis fotografadis di Alfred Erardi che cuntun voli atent al à savût cuistantti la essence. Fasint cont su chest materiâl, il dotôr Helmut Stampler al à metût ju i tescj sul svilup architetonic de Stube a partî di chês plui antighis dal secul XVI fint a chês plui resintis dal secul XIX, recuperant cussì une part impuartante de storie de Val Badie.
Visitant chestis Stube a son divignudis diviersis domandis: di cuant l’orloi isal jentrât a fâ part dal aredament de Stube? Di cuant esistino i barcon cui veris? Cemût fasevino a iluminâ la Stube prime che e rivàs la corint eletriche? Par sclarî chescj e tancj altris dubis si è cirût il jutori di un dai maiôrs esperts in materie, o sei l’antropolic Emanuel Valentin che cu la sô ricercje al à metût in evidence che la maiôr part dai rituâi e rapresente une testemoneance de grande religjositât inlidrisade inte comunitât de Val Badie.
I ogjets esponûts inte mostre e po fotografâts par jessi metûts dentri tal libri-catalic a jerin prestits dai parons des Stube che i curadôrs de mostre a àn visitât o di colezions de Val Badie. Mentri il design e la grafiche de mostre e de zontade publicazion a son stâts curâts dal studi grafic Misign (Andreas e Michael Moling). Cun dut che la Stude e sedi un ambient cussì travanât di storie e tradizion, massime inte architeture, a son stâts bogns di dantji une interpretazion frescje. La publicazion e vûl jessi cussì, fra l’altri, ancje une sburt par altri ricercjis in a vignî.
Il tiermin Stube inte Ete di Mieç al indicave un ambient dulà che e viveve la famee, dulà che si tignivin riunions, o pûr un locâl di bagn. Ducj chescj lûcs a vevin in comun une carateristiche: la presince di une stue. Une diference fondamentâl la segnà la cussì clamade “aberdeutsche Stube” furnide di une stue che e vignive alimentade dal difûr. La stanzie di scjaldâ cence la presince di fum e fo secont Joachin Hähnel “une tra lis maiôrs inovazions de Ete di Mieç che si slargjà in curt in cetancj paîs de Europe centrâl”. Cundut achel il concet di Stube tant che lûc dulà che e viveve la famee no si svilupà intun contest rurâl contadin, ma ben invezit in ambients de siorie e borghês dai paîs todescs dal misdì dal arc alpin centrâl. Une tra lis primis testemoneancis tal Sud Tirôl e je la “stupa” documentade tal an 1194 in Eppan.
Lis plui antighis presincis di Stube in cjasis contadinis dal Tirôl a van indaûr invezit al secul XV. Esemplis di particolâr rilêf si cjatin intai museus di Innusbruck, Bozen/Bolzan e Teodon; tantis a son inmò presints e a àn rapresentât fint a vuê il pont centrâl de vite sociâl de famee.
La art de piture presint intes Stube contadinis e cognossè une significant evoluzion tal secul XIX graziis ae opare dai pitôrs viandants de Val di Fasse che ogni Istât, dilunc i lôr viaçs viers i paîs todescs, si fermavin ancje in Val Badie lassant la lôr testemoneance. O cjatìn cussì pituris di ornament sui panei des puartis, sui telârs dai barcons, sui cassets a mûr.
La tradizion des Stube cun sufits e parêts rivistîts di len no vignì mancul no dome intes cjasis contadinis ma nancje intes ostariis dulà che si sviluparin scuasit intes stessis formis. Al fo il turisim, graziis al svilup de ferade des liniis dal Brenner e de Val Pusterie, a dâ maiôr impuartance a albiercs e ostariis. I locâi in stîl gotic antîc a Sterzing, Brixen, Bruneck a forin une vore preseâts dai viandants, di achì la idee di un pôcs di ustîrs di proponi gnovis Stube in chest stîl cetant di mode.
Di passe cinccent agns in ca la Stube, cu la taule e la stue, e rapresente il cûr de cjase contadine de regjon dal Tirôl. Inmò vuê cheste stanzie al è un lûc impuartant di fieste e di corot, dulà che si lavore e si polse, un spazi che al cjape dentri la interie vite de famee che lu loghe. Il svilup storic de Stube al po dal sigûr furnî informazions interessantis, ma ce che al rint vîf e unic chest ambient cussì particolâr e je la storie di ogni sengule gjenerazions che alì e à vivût. (edelweiß)
Ladins dal Friûl pag.7 - Dicembar 2015
INTAI PRÂTS DE CULTURE FURLANE
Dalès e Voncèdas: l'ambient, il paîs, la vite
Intun libri i aspiets plui interessants dal paîs de Val dal Lât
Trasâgas – Al è jessût an passât (2014) de stamparie Designgraf di Basandiele il libri “Alesso e Oncedis: l’ambiente, il paese, la vita” (pagjinis 263), publicât par cure dal comun di Trasâgas e soredut dal “Centri di Documentazion sul Teritori e la Culture locâl”.
Daspò lis pagjinis dedicadis intune altre publicazion ae storie e ai grups di famee, chest secont volum dedicât a Dalès e Voncèdas si ocupe in maniere particolâr dal ambient e di cemût che la int, intes etis, e sedi rivade a vivi doprant lis risorsis ambientâls.
O vin cussì une prime part destinade ae ilustrazion dai aspiets relatîfs ae gjeologjie, ai aspiets de vegjetazion e dai animâi salvadis e une seconde e tierce part dulà che invezit al è l’om a jessi protagonist, a traviers la definizion di pratichis costrutivis (cul preseôs “recupar de memorie” di chel che a jerin la struture e la particolaritât architetoniche dal paîs denant dal taramot), il metisi adun di un ric patrimoni di tiermins toponomastics, di une particolâr specificitât linguistiche de varietât de lenghe furlane, a traviers il definîsi di une fevelade che, purpûr dibot avuâl a chê dai paîs daprûf, e je lade cuistant carateristichis particolârs e specifichis.
Interessant ancje il fat che il volum al vegnin fûr a plui mans, metint adun i contribûts di cualificâts storics e ricercjadôrs, che cun competence a stan studiant di agns in ca il teritori cetant interessant de Val dal Lât di Cjavaç.
Al vierç la rieste des ricercjis Enos Costantini cul so contribût dedicât a “Dalès e Voncèdas, i nons”, o sei ae toponomastiche dai lûcs e lu fâs cul so stîl verementri baron. Enos cuant che al scrîf e cuant che al conte ti lasse simpri a bocje vierte, imbambinît, lis sôs argomentazions a àn la fantasie e la frescjece dal cjante storiis, cun zontade dut câs une competence de materie di fati invidie.
Dai aspiets gjeologjics dal teritori di Dalès al trate invezit Federico Sgobino. Ancje in chest câs cun notiziis
e aspiets di grant interès, cu la presince fondamentâl dal lât, des monts che si alcin sù daûr dal limit naturâl sgjavât dal Taiament, de presince di riui e di faes di cret diviers che si incrosis e che si insedin intun incjastri dabon unic.
Di “Notis su la flore e la vegjetazion dal teritori” al scrîf Giuliano Mainardis. Ancje achì o cjatìn cjossis une vore interessantis, des veris raritâts, darest nol podarès jessi difarent par un teritori che al po gjoldi di un clime dal dut particolâr, metût cemût al è tra la aree plui interne de mont e la sô esposizion, viers misdì, su la planure furlane.
Une cjosse biele la scrivin a cuatri mans Pieri Stefanut e Decio Tomant (che a son par altri i animadôrs dal “Centri di Documentazion sul Teritori”) dedicant une ricercje e ilustrazion a “Dalès e Voncèdis un paîs di arcs, puartons e lozâts”. Si cjate achì rapresentade la struture des cjasis dal vieri paîs, cun testemoneancis fotografichis de denant dal taramot. E ven fûr la presince di un paîs unic, interessant, che al mertave di di sei salvât e recuperât, come che in part si à podût juste apont fâ.
Inte tierce part, chê dedicade a “La vite di ogni dì, lenghe e fevelade”, o vin i saçs di Zuan Cucchiaro (“Vitas di feminas intai lavôrs di ogni dì”), Pieri Stefanut (“Dalès e la pescje sul lât”), inmò Pieri Stefanut (“Une tradizion che si rinove: la fieste dai coscrits di Dalès”) e Ane Rabassi (“Riflessions sul furlan fevelât a Dalès”).
Da pît al è stât metût dentri un “Repertori dai nons di lûc dalessans”, racuelts des fonts orâls, o sei di cemût che ju clame la int. Cheste part le à curade naturalmentri Enos Costantini, e e je pardabon cetant interessant. Un lavôr di cheste sorte al mertarès fat in ducj i paîs dal Friûl, si trate di une memorie storiche fondamentâl, soredut prime che i anzians nus lassin e i nons origjinaris dai lûcs a vadin pierdûts par simpri. (von zercläre)
Il Premi Leterari S. Simon a Rafaêl Serafini
Codroip – Il “Premi Leterari S. Simon” di Codroip, il plui innomenât par chel che al inten la produzion in prose in lenghe furlane, par cheste 36.esime edizion al è stât vinçût da Rafaêl Serafini, scritôr gnûf par stîl e pal mût di proponi prose par furlan. Al è rivât a coinvolzi la zurie cuntune racolte di contis mitologjichis presentadis sot il titul “Soreli jevât a mont”.
Lis motivazions di cheste sielte proponudis de zurie, cun a cjâf Carli Tolazzi, a son ancje tant interessantis: “Si trate di une racolte organiche e coerent di contis, che e met adun la tradizion japonese intai siei riclams a un ciert spiritisim e prosis cetant coinvolzìnts de storie e de culture furlane, imbastint un leam che al po semeâ no coerent, ma che, al contrari, al fâs vignî fûr un colegament vivarôs, vêr, particolâr, fra culturis ae aparence une vore diferentis. La scriture e je frescje e atuâl, l’implant naratîf origjinâl”.
Serafini darest nol è gnûf di chest premi, co an passât al jere za stât segnalât pe opare “Contis di famee”, publicade di resint par cure de editrice KappaVu.
Al merte vût ancje iniment che Serafini al è di cetancj cognossût come “l’ustîr di Contecurte”, la ostarie leterarie presint sul web. Un blog metût sù par “mantignî vive la nestre lenghe in maniere moderne che al cjape dentri lis contis – no plui lungjis di doi mil batudis – dai nestris zovis scritôrs. Une idee dal mai dismenteât Franco Marchetta, che dal sigûr al jere presint, in spirt, a Codroip la sere de premiazion. (red.)
SCRITÔRS E LIBRIS IN MARILENGHE
La antologjie des poesiis di Galliano Zof
Il gnûf volum publicât par cure dal “Istitût Tellini”
Za fa cualchi mês al è jessût de stamparie il penç volum (434 pagjinis) “Il gno jessi tal mont – Poesiis 1966 / 2009”, che al cjape dentri dibot dute la produzion poetiche di Galliano Zof, autôr vignût a mancjâ ai 10 di Avost dal 2012. La antologjie e je stade publicade dal Istitût “Achil Tellini” di Manzan, cu la cure di Manuela Quaglia.
“Al è un timp infinît / che no sai / prime di me. / Al è un timp infinît / che no sai / dopo di me. / Tal mieç / il gno jessi tal mont, / fi di un sanc e di une storie, / ma cu la brame / di lâ / oltri il sanc e la storie / par supâ / il timp infinît / ch’al è / prime di me, / ch’al sarà / dopo di me”. Al scriveve cussì in “Jessi”, une liriche di “Salmodiis”, une des sôs ultimis racoltis, Galliano Zof, cjapant dentri intai viers la cussience di jessi fi di une tiere, une storie, un lûc e la brame, il desideri di lâ oltri, di passâ al di là dal limit just.
Poete e cjantôr de “contadinance” e dal mont furlan plui sclet, cui siei valôrs e lis sôs sfumaduris, Galliano si jere sindilât cussì, in cidin, a 79 agns.
Insegnant di materiis leterariis prime e po preside, Zof al à lassât une olme insot tal panorame poetic e culturâl furlan. Nassût tal 1933, a Sante Marie la Lungje, prin di cuatri fradis, al veve cuistade la lauree in leterature e filosofie, continuant dut câs cun studis in psicologjie e grafologjie aplicade al compuartament. Al veve insegnât intes scuelis mezanis di Cjasteons, Gonars e Palme, par po deventâ preside inmò a Gonars, Manzan e San Zuan fint ae pension, tal 1997.
Ma al è soredut pal amôr viers la culture, storie e leterature furlane che al à di jessi ricuardât, un amôr che lu à puartât a componis numerosis poesiis, publicadis in diviersis racoltis. Al scomence a scrivi intai agns ’60 e i siei viers a vegnin fûr tal 1967 intune racolte antologjiche promovude dal grop leterari “La Cjarande”, dal cuâl al è stât un dai fondadôrs parie cun Mario Argante e Domeni Zannier.
“Daspò une scree leade soredut ai moments lirics, al mont dai afiets, ae memorie – al ricuarde il professôr Odorì Serena -, intai agns ’70 il regjistri di Zof al cambie e i siei viers a deventin travanâts da un fuart sens di justizie sociâl che lui al sint che e sedi vignude a mancjâ a la int dai borcs contadins, esponûts a dituarts e emargjinazion”. Zof al devente cussì il cjantôr de “contadinance”, dai puars, dai ultins. Dut chest lu cjatìn testemoneât in oparis come “Lidrîs di tuessin”, “Pan cence levan”, “Contadinance”, “De bande dai siôrs”, la racolte “Flôrs”. E inmò “Spire e muse”, “Timp cence timp”, fint a “Salmodiis” dal 2002 e a “Cjant forest” dal 2003. Zof al è ancje autôr dal drame pal teatri “Lune in cercli”, vincidôr di un dai numerôs premis leteraris de sô cariere.
Tra i socis fondadôrs dal Istitût pe valorizazion de lenghe e de culture furlane “Achil Tellini” di Manzan, si è ocupât ancje di studis di gramatiche e fonologjie furlane e al à publicât, in colaborazion cun altris scritôrs, ricercjis e studis su lis tradizions e la culture furlane. In sumis un poete e une figure di alt profîl, dai mil interès, ma ancje un grant om. “Al jere une persone vierte, sclete – lu ricuarde cun afiet l’amì Odorì Serena -, buine di savê scoltâ chei altris, ancje la int umil, chei metûts de bande, cui cuâi si fermave dispès a fevelâ par cirî di capî il misteri dal om”. Curiôs come che al sa jessi un ricercjadôr, une persone crodint. Al saveve ofrî a chei altris il so confuart e une ligrie mai metude in forsit dal nuie che al fos volgâr o negatîf.
Inte sô “Antologjie de Leterature Furlane” Zuanfranc D’Araconco di chest autôr nus dîs: “ La produzion di Zof, dute in viers e avonde siore, e je straordenarie tal so jessi native e spontanie intes primis provis. Ma in fin dai fats e ufrìs lis pagjinis miôr intes dôs racueltis plui resintis, che a àn ispirazion e formis che si somein. “De bande dai siôrs” al sune ironic. Zof al è de bande dai puars; e dai puars lui, di nassite contadine (che si viodi la “plaquette” che al à metût tal so prin libri), al cognòs dutis lis soferencis e lis miseriis. Cheste e je une rieste di cuatri cjants di rivendicazion. Dome che a cjalin indaûr a timps passats. E leiju al fâs l’efiet di un cjant di riviel, di invocazion, ae justizie, di invetivis e di maledizions e di sburts a butâ jù un sisteme che al sprolungje divisions tra parons e siôrs. Chest poete contadin al à induvinât aromai un modul personâl, e a chel i reste fedêl. La sô no je poesie dome par se, ma un contribût par chei altris, che a cjantin lis soferencis antighis e lis sperancis insiemit cun lui”.
Cemût che si à vût iniment denant trat, cheste antologjie “omaç” a Galliano Zof e cjape dentri i tescj poetics in lenghe furlane che a jerin za stâts publicâts in maniere autonome tra il 1966 e il 2009. E dal libri “Pan cence levan” (1969) o vin sielzût di publicâ la poesie che e à par titul “Dies illa”: “Ricuarditi di me, Signôr, te grande ore / quanche strac pai ains muardûz / ’o rivarai sul pat de puarte tô... / Ti disarai cul cuarp gno carulât / metût in muèl tal laip plui di une volte / a bevi sanc fraidessût di fueis di vît. / Le’ mans ti viarzarai come dô’alis / aradis di crituris e di neri / par che tu puedis planc pojâ il to cjâf. / I pîs ti mostrarai cu le’ cjavilis / ch’e àn fat un sun di muart dilunc le’ seris. / Ricuarditi di me, Signôr, te grande ore!”.
La schede: G. Zof, Il gno jessi tal mont – Poesiis 1966-2009, Ed. Istitût “Achil Tellini”, Manzan 2015, pp. 434 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26


text:
L'Udin che ti fâs da pâri L'udine che ti fa da padre
Se tu pierdis la lenghe mâri Se perdi la lingua madre
Nol e scrit in nissun mûr Non é scritto in nessun muro
Ni sul denant o par daûr Né davanti né dietro
Udin gnûf o Udin vecjo Udine nuovo o vecchio
Tu sês simpri 'l solit Udin Sei sempre il solito Udine
Sta cidin che jo stoi mucjo Stai zitto che io sto calmo
No stin pierdi chê abitudin Non perdiamo quell'abitudine
No ti dîs che no ti ami Non ti dico che non ti amo
Udin gno, no, no ti odi Udine mio, nó, non ti odio
Sâstu che, se no tu vincis, Lo sai che se tu non vinci
No tu pierdis ma a tu pareis? Tu non perdi, pareggi
Par me al é cussí Per me é cosí
O ai di crodi in te Debbo credere in te
Ma Udin disimi Ma Udine dimmi
Ce aio di fâ di me Cosa devo fare di me
Se tu no tu sâs Se tu non lo sai
O ben a tu tâs Oppure taci
Ce pretindistu Cosa pretendi
Ce volaressistu Cosa vorresti
Chi fasi jo Che faccia io
O Udin ? Oh Udine
Dimal tu parcè ch'insome Dimmelo tu perché insomma
Si ven da te soi simpri di presse Se vengo da te son sempre di premura
Lí 'l to agnul mi ten dome Il tuo angelo mi tiene solo
pe partide o 'ne messe Per la partita o una messa
Dimal tu che dal Friûl Dimmelo tu che del Friuli
Tu âs chê di sei la sô vetrine Vuoi essere la sua vetrina
Parcè a mi, a mi mi dûl Perché a me mi fà male
Chê tô fevele triestine? Quel tuo parlare triestino?
Si si amial par manie Ci si ama per mania
par amôr o stufaderie? Per amore o perché siamo stufi?
O ben par no fâ vaî Oppure per non far piangere
I nestris vons che son sot tiere? I nostri antennati che sono sotto terra?
Udin disimal Udine dimmelo
Tu lu sâs benon Lo sai bene
Ce chi ai di mâl Quello che ho di male
Ce chi ai di bon Quello che ho di buono
Udin judimi Udine aiutami
A fâ 'ne cjançon A farti una canzone
Che mi fasi passâ Che mi faccia passare
Il gno mâl di pensâ Il mio male di pensare
Il gno mâl Il mio male di te
Jaio Furlanâr


text:
Sience
La sience (dal latin scientia) e je dal pont di viste etimologjic un insiemi di cognossincis. Purpûr, soredut daspò de rivoluzion copernicane, cun cheste peraule si riferìn a la ativitât di discuvierte di cognossincis. Dal XIX secul in ca, la sience e je simpri plui stade leade al metodi sientific, ven a stâi a un procès di discuvierte rigorôs e riprodusibil in diviersis condizions, separant cussì lis siencis esatis e sperimentâls de filosofie, che fin chê volte e influençave un grum la idee di sience.
Il concet di sience al pues jessi dividût in doi grancj grups:
- lis siencis puris (che a pontin al svilup di teoriis) e lis siencis aplicadis (che a pontin a aplicazions pratichis, pe vite di ogni dì)
- lis siencis naturâls (il studi dal nestri ambient) e lis siencis sociâls (il studi dal compuartament dal om e de societât umane)
Tabele dai contignûts
Filosofie de sience[cambie | modifiche il codiç]
Lis implicazions derivadis da lis discuviertis sientifichis a son un argoment une vore dibatût inte filosofie, in particolâr lis consecuencis intal cjamp de etiche. Il branc de filosofie specializât in chescj temis al è la epistemologje.
Matematiche[cambie | modifiche il codiç]
Inte grande maiorance dai câs, la matematiche e je il lengaç unificadôr pes siencis, soredut inte descrizion dai modei, ma ancje inte fase dai esperiments e de verifiche dai risultâts.
Metodi sientific[cambie | modifiche il codiç]
Articul principâl: Metodi sientific Il metodi sientific al è un mût par cjatâ spiegazions di events riprodusibii. Doprât pe prime volte di Galileo Galilei, al è basât su la ricorsion e la iterazion di chescj pas:
- Caraterizazion (misure, osservazion)
- Ipotesi (si propon une spiegazion provisorie)
- Predizion (deduzion logjiche de ipotesi)
- Verifiche (cun esperiments)


text:
Sît par scrivi di scuele furlane, par publicâ materiâi e vie indenant. Viodarìn ce che al ven fûr lavorant.
giovedì 30 dicembre 2010
2011
Pal gnûf an
cun libris par furlan
La robe e je interessante e di viodi miôr par preparâsi a un
bon 2011.
domenica 26 dicembre 2010
giovedì 23 dicembre 2010
24
O magari il timp al è bielzà passât e jo o soi chi che o cor ator ator cence savê che o soi simpri intal stes puest intun timp difarent e che no rivarai mai.
O magari o soi za rivade e no sai che o soi chi denant di un spetacul straordenari. Si sta pôc a no nacuarzisi dal fantastic che al è dongje e si spalanche i voi par robis grandis che no valin nuie. Piçul! Cussì piçul di no viodilu, di no savêlu. Cussi spetacolâr che no si mostre. Nol à bisugne di mostrâsi il meracul. No covente vê voi. Cence odôr, cence rumôr, cence savôr. Cence valôr. Come un nuie.
Prove cjale intal cîl tra une stele e chê altre, in montagne, intune gnot frede, cence aghe (!). Ce isal? Chel dut che al è di là dal confin dal gno jessi puntin suntun puntin tal Univers. E che al samee al nuie.
O speri di jessi in timp, doman, taponade intun cjantonut a cjalâ e jemplâmi i voi di sunôrs che nissun nol sa...
giovedì 16 dicembre 2010
Patrie
sabato 11 dicembre 2010
Propuestis di alfabetizazion
STRUTTURARE MATERIALI: PERCORSI DI ALFABETIZZAZIONE NELLA SCUOLA PRIMARIA che al è stât fat in Otubar intal Cjadovri par insegnants di scuele primarie e di scuele mezane. La professore dal cors e jere Silvana Schiavi Fachin. Interessant il document
giovedì 2 dicembre 2010
Elicotars
Visite interessante, cun ilustrazion de storie, des medais, dai elicotars, des missions di pâs. E dopo, visite ai elicotars. Elicotar di difese, par compagnâ e difindi cui che al puarte vivars e jutori in puescj di vuere, cun tant di mitrae e missii. Elicotar par puartâ ferîts cuntune biele pance gruesse par meti barelis e robe, se e covente. E dongje il bancut cun pistolis e fusii cun tant di spiegazion su cemût che si smicje al "bersaglio". Cuissà mai ce che al sarà ches "bersaglio"... E un frut che al domande: "Come si fa a distinguere gli amici dai nemici?" Biele domande! Propite biele.
O soi furibonde o forsi dome un grun avilide.


text:
L’europarlamentâr liberâl democratic sloven Jelko Kacin al à inviât al comissari european pe culture e a chel pal multilinguisim une letare là che al denuncie la violazion dai dirits umans de comunitât slovene intal stât talian. La proteste e nas in particolâr pe vicende dal teatri sloven di Triest là che lis autoritâts talianis no varessin rispietât i impegns previodûts de leç pal so funzionament. Kacin al domande aes autoritâts europeanis di nomenâ un comissari pai dirits umans.
Font: ANSA, 07/10/09


text:
Americhe dal Sud
La Americhe dal Sud e je un continent che al à la maiôr part dal sô teritori tal emisferi Sud de Tiere. Al è tocjât dal Ocean Pacific a Ovest, dal Ocean Atlantic a Est e al è leât ae Americhe Centrâl par vie dal istmi di Panama a Nord.
Tabele dai contignûts
Gjeografie[cambie | modifiche il codiç]
Il continent si leà ae Americhe dal Nord dome intune ere gjeologjiche recent, cu la formazion dal istmi di Panama. Lis Andis, une cjadene montagnose zovin, a corin su la bande ocidentâl dal continent; il teritori a Est des Andis al è par un grant toc foreste tropicâl, il vast bacin dal Riu des Amazons.
Storie[cambie | modifiche il codiç]
Popui di origjin asiatiche a abitarin il Sud Americhe fin dal X mileni prime di Crist). Cristoful Colomp e i spagnûi dal so Tierc viaç a forin i prins europeis a rivâ su la tiere de Americhe meridionâl, tal Avost dal 1499.
Liste dai paîs sudamericans[cambie | modifiche il codiç]
I dodis stâts sovrans[cambie | modifiche il codiç]
- Argjentine (Buenos Aires)
- Bolivie (La Paz)
- Brasîl (Brasilia)
- Cile (Santiago)
- Colombie (Bogotà)
- Ecuatôr (Quito)
- Guyana (Georgetown)
- Paraguay (Asunción)
- Perù (Lima)
- Suriname (Paramaribo)
- Uruguay (Montevideo)
- Venezuela (Caracas)
I trê teritoris dipendents[cambie | modifiche il codiç]
- Guyana Francese (Francia)
- Isole Falkland (Regno Unito)
- Georgia del Sud e isole Sandwich meridionali (Regno Unito)


text:
Al sarà di
un milion e 600 mil euros pal 2013 il cussì clamât font di
cooperazion che il guvier de Comunitât Autonome Basche, intal stât
spagnûl, al met a disposizion dal Ufici public de lenghe basche che
al opere par promovi e svilupâ l’euskara intal Paîs Basc
setentrionâl dentri dal stât francês. La plui part di chestis
risorsis, ven a dî un milion e 250 mil euros, a son pes
organizazions principâls che a lavorin ta chest teritori a pro de
lenghe basche sul front de istruzion e de educazion (Seaska, AEK,
Ikas bi, Euskal Haziak, Biga bai, Ainsi), sul front dai mieçs di
comunicazion (Euskal Irratiak) e su chel dal ûs intal cjamp de
culture e dal divertiment (Bertsularien lagunak, Uda leku). Chei
altris 350 mil euros invezit a saran dividûts framieç di une
setantine di progjets plui piçui svilupâts intal cjamp de editorie
e de vite sociâl.
Font:
Sud Ouest, 17/07/13


text:
Wicipedia
Cymraeg, la sezion par galês di Wikipedia, intal zîr di dîs agns e
à svilupât uns 100 mil pagjinis e in dì di vuê e à plui di doi
milions e mieç di contats al mês, l’80% produsût di un public
tra i 16 e i 24 agns. Si trate di risultâts no di pôc par une
realtât che e dopre une lenghe minorizade, ma chel istès si à
decidût di doprâ strategjiis gnovis par incressi sei il materiâl
ufiert, sei il public. Ta cheste suaze si à ancje nomenât pe prime
volte un dirigjent che al viodi des pagjinis galesis di cheste
enciclopedie. Si trate di Robin Owain che cumò al è daûr a zirâ
il Gales par cjatâsi cun societâts, associazions e grups di
apassionâts par viodi ce contribût che a puedin puartâ par slargjâ
la Wicipedia Cymraeg e la maniere miôr par fâlu. Lis strategjiis
par slargjâ il materiâl disponibil su la enciclopedie a cjapin
dentri però ancje i sogjets publics tant che la Librarie Nazionâl
dal Gales che e à za metût a disposizion 2.000 fotografiis dai siei
archivis storics e e podarès puartâ cheste cifre a 120 mil. Si è
po daûr a tratâ cu la Gwyddoniadur Cymru, la Academie galese pe
enciclopedie, par che e rindi disponibil sore nuie pai utents di
Wicipedia dut il so materiâl.
Font:
BBC, 22/07/13


text:
No, no, trancuii… no varês di sorbîsi la croniche di dutis lis presentazions di Contis di famee
dal Ostîr; cheste e je la prime, e al è ancje un altri motîf par che us tocje leile.
Si che duncje: trafic dal vinars di sere a Udin e Ostîr che al scugne parcâ la machine a Culonie (no, no je une vie di Udin, no covente che o leis su google maps) e so pari che prime di smontâ al declare za di jessisi pierdût (e difat, a scugnarà fâlu compagnâ). Ven a stâi che l’Ostîr al rive tart, e al cjate la Zenarola za in postazion di atac, che e à fat amicizie cun i siei parincj (di lui, migo di jê) scambiant sô cusine par sô murose (e la sene ri tornarà a ripeti altri cuatri voltis, te serade, cul risi di incident diplomatics no di pôc). Cun di plui, la scritore e je agjitade e cence vôs e si è tornade a lei il libri pe seconde volte! L’Ostîr no, cuiet come un muset te broade, “No ai timp di pierdi”, al disarà a Giulia de Ubik, milantant il fat che invezit, pe prime volte, nol è lui che al à di organizâ e stâ atent a dut e al pues rilasâsi e no fâ nuie.
Checo intant, ancje chel za pront e in cjarie, al va domandant al Ostîr ce che al à di lei… “Ma cemût, no jerino za dacuardi? No ti visitu, tu leis Aghe rosse, Gusto e chê gnove…” “Ah, Gusto? Ma no vevi di lei Regjine?” “No, ti vevi dit che… bon bon, lasse stâ, lei ce che a t’ûs!”
E al à let Regjine, clarementri.
La int e tache a rivâ e incredibilmentri, in bande di amîs e parincj, si viôt cualchidun che al pâr jessi adiriture un vêr public! Cuissà… l’Ostîr al à puartât volantins e locandinis de universitât de tierce etât fintremai tal bagn dai autogrils… al devi jessi servît. :)
Sale plene e int inpins, e lis 10 copiis dal libris presintis finidis in cuatri e cuatri vot. Incredibil… ma alore il furlan al interesse a cualchidun? Sì, sperìn di sì. Se no altri, il fat che la Zenarola, che no lu cjacare, lu vedi let e i sedi plasût tantonon il libri, al è pardabon un biel segnâl. E difat, la presentazion e cor vie svelte, cul Checo che, framieç di cualchi domande, al lasse inmagât dut il public, comprendût l’Ostîr, che no si visave migo di vê scrit contis cussì neris… Il timp a svuale. A mieze serade e rive la tribù Maoni e alore si che la sale si jemple. Juste juste par la leture finâl de conte inedite, intense e che no à parât vie nissun, “Ore di murî”, che nus cjacare di une bis bis none che no voleve propit savênt di lassâ chest mont. Chei che a jerin a àn un copie cartacee, ma par cumò dome lôr la varan sintude.
E rive la fin e ducj a somein contents, e no si è tacât ancjemò a vierzi lis butiliis di blanc che Zenarola e Ostîr a vevin puartât, no sedi mai che la serade e ledi struncje. Cun di plui, tal public, a son stâts avistâts dai contecurtârs come Stiefin Morat e Carli Pup, che al à scrit, chest ultin, ancje la postfazion dal libri, e anche l’editor, Pablo Gortan, e la autore dai colôrs de Acuile gjenealogjiche, Emanuela Marangone, insome... ducj a viodi se a àn ripont ben il lr lavôr. Po dopo vonde… e jere frice, atenzion, gust di sintî lei e di fâ dôs cjacaris e insome, come prime jessude uficiâl dal libri, e je lade plui chê ben.
Cussì ben che l’Ostîr al à pensât di fâ un regâl di Nadâl a ducj chei che a àn comprât il libri o ancje dome partecipât ae presetazion o ae sô promozion: propit vuê al à mandât a ducj une altre conte di famee inedite. E al è propit chel il motîf di cheste croniche.
Se no vês ricevût la mail dal Ostîr, ma o vês il libri o si sintîs a ducj i efiets dai “Contecurtârs di famee”, scriveitji une mail e lui us al à mande. E mandi!
dal Ostîr di Contecurte


text:
Induisim
L'induisim {Sanscrit/Hindi - Hindū Dharma} al è la tiarce religjon dal mont par difusion, cun 970 milions di fedêls (2005), che 900 milions di lôr a vivin in Indie. Al è la plui viere tra lis grandis religjons dal mont.
L'induisim al è basât sui Vedas e su crodincis tradizionalis de Indie, e al è une religjon etereogenee, formade da svariatis scuelis di pinsîr. Al cjapa dentri une vore di diferents rituâls religjosis, e une vore di setis e filosofiis diviersis. I indus a venerin un pantheon di divinitâts, manifestazions di Brahman, un spirt cosmic monistic sovran, si ben che une part di lôr al a un concet singulâr di Diu, come intal Vaishnavisim, intal Saivisim e intal Shaktisim.


text:
Lis
tratativis di Gjinevre tra Ucraine, Russie, UE e USA – che a
previodevin di meti fin aes violencis e aes provocazions, di disarmâ
lis miliziis e di inviâ un dialic par une riforme costituzionâl –
no àn vût grancj risultâts sul teren, se e je vere che fintremai
la tregue proclamade par Pasche no à rivât a tignî bot fint insom.
I incidents e lis provocazions a son lâts indenant e une gnove
ofensive dai reparts speciâi dal guvier di Kiev e di milizians de
estreme diestre ucraine che e à causât diviers muarts e ferît e je
stade fermade dome dopo de menace russe di un intervent come chel
viodût cualchi an indaûr in Gjeorgjie. Il president e il prin
ministri ad interim, Oleksandr Turčinov e Arseny Yatseniuk, a àn
prometût che a poiaran une modifiche costituzionâi par dâi plui
competencis ai conseis locâi e par infuartî i dirits linguistics
des comunitâts russofonis. Il Partît des Regjons, che al poiave il
guvier di prime e che al à la sô scune massime intes regjons dal
Est, al stime chestis propuestis masse flapis e al domande une
riforme costituzionâl che e siguri un decentrament fuart dai podês
aes regjons e un status di couficialitât pe lenghe russe. A restin
però realtâts come chês di Kharkiv, Donetsk, Gorlovka, Kramatorsk
e Slaviansk là che a son lis miliziis folorussis a controlâ il
teren e a rivendicâ consultazions come chês che a àn puartât la
Crimee a jessi anetude de Federazion Russe.
Font:
Ria Novosti, 24/04/14; Reuters, 18/04/14


text:
L’asturian, in plui di jessi la lenghe
proprie des Asturiis, al è fevelât ancje intune part de comunitât di Castilie e
Leon là che, cul non di leonês, al gjolt ancje di une garanzie di tutele e di
promozion intal statût di autonomie. Intai fats però lis autoritâts de
comunitât no metin in vore misuris di tutele par cheste varietât linguistiche
e, ancje di resint, a àn confermât di no jessi disponibilis a fâlu. Chest
almancul al è ce che al ven fûr des rispuestis dadis ae associazion Faceira che
di agns e je impegnade inte promozion dal leonês.
La associazion culturâl e
domandave in particolâr di cjapâ misuris pe jentrade dal leonês intal sisteme
educatîf, compagn di ce che za si fâs pal galizian intai doi teritoris de
Castilie e Leon là che cheste lenghe e je fevelade. Denant dal dinei dal
esecutîf regjonâl, i rapresentants de associazion a àn fat savê che a puartaran
la cuistion denant dal comitât consultîf dal Consei de Europe che al viôt dal
rispiet de convenzion cuadri pe protezion des minorancis nazionâls, dal moment
che ancje l’asturian - leonês al jentre tra lis lenghis ricognossudis di chest
acuardi internazionâl.
Ta chestis zornadis intant i
rapresentants de Faceira e di altris associazions impegnadis inte difese dal
leonês si son cjatâts cui delegâts di Iniciativa pol Asturianu e a àn
concuardât di infuartî i rapuarts tra di lôr e di lavorâ adun par svilupâ
iniziativis e progjets che a puedin lâ ben sei pal asturian che pal leonês.
Font: Astur News, 03 e
10/04/12


text:
Siest, una maravea di aga
Un paeis, una maravea di aga. Scjavassât di rigui. Lens o tumultuos, a si imbrassin cuma morous, par dopu scjampâ e butâsi tal liet del mâr. Ti crodi jo che i romans a an dicidût di colonizâ chel post chi. L’aga era una risorsa a chei timps e, dopu i longobards, i abatis benedetins a an sempri fat progredî chê tiara cussì dolsa.
Aghis di dutis li cualitâs: marsitis par molâ l’aga a timp e l’arba a cresseva biela e verda par molâ i armens a pascolâ.
Sfuars ca no an fònt e sòt, sòt a si dîs ch’al veve un gran lus il paron di dutis li aghis.
Aghis ch’a nassin dai scaturins e si butin a rondolon tra i fossâi e ta un moment a son flum, cuma il Versola.
Reghena ch’al zira ator da l’Abazia, cuma par protezila e il gran Lemene ch’al ingruma dut, ch’al nas a Versuta e plan plan al nuda tal so liet. Reghena, aga di Gleris. E po’ il Marinut, il Rigul, la Versola, il Vincjareit, la Roja De Lorenzi, il Ligugnana e il Canedi, ducjus fioi dal Lemene. Lui al nas cuma Versa, a Cjasarsa. Tal so font al veva la bisata dala cresta rossa. Forsi, cualchi volta la si viôt ancora parsè a è vecjona.
Fontanis a nassin ca e la, forsi a son miracolosis e frescjis. Dentri, a nudin spirandulis e a sguatarein ta un’aga di soreli. Tal cunfin cun Cordovât a nas la pi biela: la fontana di Vincjareit cjantada dal Nievo. Par di essi ta un post di inamorâs, duà che Leopardo Provedoni ‘l à scontrât la sô amada Doretta Venchiaredo. Dut ator boscs e stradutis a costezin il flum. Di colp a si scontrin i mulins di Stalis, pojâs sora dos provincis: Venessia e Pordenon cun i so doi paeis di frontiera sul Lemene: Gruar e Siest da sempri in lota tra di lour par chistu benedet cunfin. Ben ades a an mitut un pâl ch’al divît il teritori, sensa ma e sensa se. Ades a fan fiesta insiemit. Si dîs che tal so vât a vivevin li aganis che a distiravin i panus tai prâs vissin. Forsi lu fan ancora.
Encja ‘na stria a stava ta chel borg li vissin. A saveva fâ l’aseit cul scolu dal lat. Lu veva imparât da un uminut dal bosc ator.
In ogni curtîl di Siest a è plantada una pompa ch’a buta dì e not. Cualchidun al à calcolât che tal mandamint di San Vit and è sietmil. Insoma i gondolan ta l’aga. Cuaranta chilometros cuadrâs di aga.
Parfìn i laghès a si son formâs par gjavâ glera par stradis e cjasis. A si clamin Paker, dal non del machinari austriac doprât par scavâ cuant ch’a an fat la ferovia tal votcent. Vuoi a son meraviglious, contornâs da arbui e lens cu ‘na aga blu, glassada e profonda. Pecjât ch’a no sedin sfrutâs pal turism. Un sou barcion ch’al zira sora li so aghis. A saressin una gran risorsa… ma! A la Pefania però a fan ‘na gran fiesta cu la Foghera insiemit ai somossatours ca impiin una gran stela. Nissun ch’al pescji i pès grandons ch’a popolin li so aghis.
Ancja il non de la frassion di Bagnarola al à a che fâ cun l’aga. Ta la so plassa al nas l’acuedot soterani ch’al servìs duta la bassa. Apena di là dal cunfin cun Venessia a si trovin i machinaris ch’a molsin l’aga dal cumun di Siest. Lours a son a sud. L’aga a è vita. ❚
✒ Gilberta Antoniali, Test scrit in variante di Siest (PN) di Gilberta Antoniali, poetesse. Si ringrazie Pier Carlo Begotti pe colaborazion.


text:
NO SON PERAULIS PAR VECJOS - VEGAN
_Mandi nono, âstu viodût che a àn inventât il frico vègan?
E ce jentrial il frico cul president american? Che nol è nancje plui lui, il president, no?
_Ma no, nono: no Reagan: vègan. Al è l’inglês di “vegàn”: un che nol mangje ce che al derive des bestiis.
Nancje luianie?
_No, nono: nuie luianie.
Ah, ben: un cussì lichignôs nol è nissune maravee che al resti vedran!
_Vegàn, nono: vegàn!
Dut câs il frico nol è mighe fat cun la cjar.
_I vegjetarians a son chei che no mangjin cjar e pes, i vegans no mangjin nancje chei altris derivâts animâi: ûs, lat…
Puars vedrans. Ma sono malâts? Ur fasie vignî mal di panze?
_No, a àn sielt cussì par no fâ mâl aes bestiis.
Ma. No ai mai sintût une gjaline lamentâsi par fâ un ûf.
_Ma lôr a son contraris a tignî i animâi impresonâts, sotans.
Si viôt che no àn mai provât a tignî une gjaline libare. E se a àn provât, sigûr che no jerin lôr a netâ dulà che e veve pulinât.
_E je ancje une sielte ecologjiche.
Ah, ben, alore a àn sbaliât dut.
_Parcè, nono?
Âstu mai sintût dî “dal lidric no si bute vie nuie” o “dal ardielut no si bute vie nuie”? Il purcit al è simpri la sielte miôr, frute: ancje pal ambient.
_Lasse stâ l’ambient, la robe plui impuartante par un vegan al è no fâ mâl aes bestiis.
Ancje ai moscjits?
_A son bestiis ancje chês.
Alore no son vedrans de Basse, sigûr. A saran cjargnei. Ma pal frico? Cemût fasino cence Montâs?
_No sai, a dopraran cualchi formadi fat cul lat di soie.
Lat di soie? Biele cheste! E cemût si molzie la soie?
_Ma no, nono: si clame “lat”, ma nol è propit…
Ma tu âstu mai viodût un fasulut di soie che al tete?
_Bon, lassìn pierdi.
Dut câs, frut, tu viodarâs che chê chi e je une mode che no dure masse.
_Parcè po, nono?
Cuant che si maridaran, chei vedrans, lis feminis ju fasaran tornâ a mangjâ broade e muset come ducj chei altris. ❚
✒ Bete Di Spere


text:
Ce isal il CLIL?
L'acronim CLIL (Content and Language Integrated Learning ven a stâi aprendiment integrât di lenghe e contignûts) al ven doprât par indicâ l'insegnament di materiis curiculârs fat intune lenghe diferente di chê doprade pal solit inte istituzion scolastiche.
Ancje se intai modui CLIL e ven doprade pal plui la lenghe inglese, al è impuartant ricuardâ che ancje l'ûs des lenghis nativis al garantìs chei risultâts che a son tipics des finalitâts e des motivazions di un program CLIL. Cun di plui la promozion, la cognossince e la tutele des lenghis nativis minorizadis e fâs dal sigûr part des liniis de politiche linguistiche de UE e dal Consei di Europe.
Intal cuadri de definizion de metodologjie CLIL si à duncje di rimarcâ il fat che lis lenghis CLIL no son limitadis dome aes lenghis forestis tradizionâls, ma che a puedin jessi ancje lenghis di minorance, lenghis regjonâls o altris lenghis uficiâls dal Stât.
Risorsis
CLIL a brief introduction
What is CLIL? A definition
Pianificazione di un percorso CLIL in lingua friulana [Carmel Mary Coonan]
Approcci plurilingui: le sfide del CLIL [Marcella Menegale]


text:
A Tumieç,come su dutis lis placis dal Friûl, a si cjate il solit monumentin brutin fat sù pai muarts in vuere che al testimonie dal nestri gust pe pietât ma ancje dal nestri miserabil gust tout-court pes robis ordenariis e cence vierzidure. Le gnove dimostrazion a si puès viodile tar chest puint che lôr a clamin un arc e che al somee vistît di fieste cui scarpets par no dî cu lis perlinis dai internos dai agns 50.
L'impuartant al jere di imponi le scrite e il logo avonde in piçul e finalmentri, dopo lungjis caviladis,i spice lapis di siervizi a son rivâts a dimostrânus che se no si sà lei ben ni un ni chel altri, amancul lôr e an mostrât le lôr autoritât di bidei e i eletôrs a no an che da sei contents.
Che al sedi l'arc de banalitât ognun al decidarà. Par fortune a Tumieç un biel e vêr arc al esist. Lis cjartulins a no si mandin plui e duncje nissun squasi lu cognos ma incuadrât cul mont daûr al fâs veramenti biele figure. Le scrite tirade cui fii di sigûr a stone ma no stait a bletemâ,chiste opare dedeade ai sportîfs che par miracul a no é stade inmó butade jù a sarà prest ribateade in onôr dai muarts in vuere.Come se a Tumieç di chescj monuments a nol in fos avonde.Jo chi mi soi simpri lamentât che i monuments ai muarts a jerin simpri brutins, o no ai plui nuie da dî. Sperin dome che cualchidun al ôlsi dî che a é ore di finîle di cjalâ indaûr e ch'a é ore di cjalâ indenant e dî a chescj bidei che a ledin a spiçâ i lôrs lapis par fâ alc altri.
Il ponticello addobbato con perline stile anni 50 é appena stato inaugurato. La storia che circola é che gli eletti comunali, da buoni bidelli, si sono bisticciati sulla dimensione delle lettere e del logo che per finire,non sono neanche leggibili. Se avessero messo un messaggio di benvenuto, si poteva perdonarli ma invece hanno scritto la solita banalità. Come se nessuno sapesse che Tolmezzo é una città o che la città é quella di Tolmezzo.Il bello é che questo lo chiamano un arco.L'arco della banalità, dirà qualcuno. Come se non sapessero che un vero arco c'é a Tolmezzo ed é stato fatto negli anni 50.
Anzi é l'unica cosa che ci sia da guardare a Tolmezzo. La montagna dell'Amariana dietro l'arco, fa veramente bella impressione. Ebbene, non bestemmiate, questo arco che era stato dedicato allo sport, sarà presto ribatezzato e dedicato ai caduti! Io che ho sempre trovato che i monumenti ai caduti erano sempre bruttini adesso non avró più nulla da dire. Salvo che il gusto di un bidello vale più di quello di un architetto o di qualsiasi uomo di buon gusto.